text:
Resumen:
E bataya pa top di tabla a keda defini p’e minimo di margen den e siman aki. Dakota y RCA a keda cabes-cabes den e careda pa number un, no solamente den total di punta pero tambe den diferencia di gol, e “tie breaker” a bira anto ken a score ‘mas gol’ y esey ta Dakota te cu awor, cu tin tres gol mas anota cu e tricolornan. Un cos ta sigur, cu e dos ekiponan aki a bai laga e otronan den “un careda di dos cabay”.
E otro puestonan riba tabla ta “up for grabs” man’e ta bisa na ingles, e careda p’e dos ultimo cuponan pa dicidi ken ta bai playoff ta hopi sera entre cinco ekipo; Britannia, Riverplate, La Fama, Caravel y Nacional, wow!
E careda pa evita degradacion (descenso) ta entre tres ekipo, corda cu e ultimo puesto ta baha di biaha pa Division Uno, te cu awor esey ta Bubali, cu ta empata cu United den punta pero cu’n peor doel-saldo. Si e campeonato caba awe ta Estrella y United lo bai hunga playoff di promocion/degradacion cu dos otro ekipo di Division Uno.
Ta hopi cos por pasa ainda si, tin hopi wega pa hunga y cos por cambia drasticamente, ban wak prome kiko ta pasa den siman 13.
Opinion:
Mi kier emfatisa e bon trabou di e cuerpo arbitral den e ultimo siman nan, tambe den fecha 12, un trabou hopi positivo mes, “keep it up”. Ta consistencia ta importante den e ofishi aki, cu no ta nada facil, ban compronde esey.
Cu e situacion di violencia cu a pasa den futbol di Mexico den e partido di Queretaro vs Atlas e siman aki, actonan barbarico sin duda. Ta tempo pa nos cuminsa pon’e atencion na ‘abuso of bullying verbal”, violencia fisico casi semper ta cuminsa cu violencia verbal, eynan problemanan ta cuminsa.
Abuso verbal, por ta hasta tambe di fanaticonan contra oficialnan y trahadonan den e deporte. Na paisnan europeo ya esey ta un tema importante y tin ley den su lugar caba. Na Aruba ta tempo pa nos enfoca riba e cosnan aki.
Niun referee, asistent of otro hendenan merece haya insulto personal contra nan, mas ainda ora cu nan ta eherciendo nan trabou di ‘buena fe’, wowo cu esaki, e por ta ‘contra ley pronto’. Esey no ta nos cultura, y e ta conta pa ‘social media’ tambe, tur esey ta importante pa e mehoracion di e cultura rond di nos deporte rey y nos meta pa mehor’e.
Nos futbol por cambia y mehora, pero mester di un ambiente positivo y sano, no tin duda.
Nacional vs Estrella
Esaki ta un partido un poco bou radar, hopi no a realisa con importante e ta. Mi por bisa cu “hopi importante” mes. Estrella ta den peliger pa keda den e tresnan den bom y riesga bai hunga playoff di degradacion, Nacional ta en busca di consistencia, en busca di top cuater y bai playoff.
E dragon nan den control foi cuminsamento, cu hopi energia, cu yegada, pero Estrella defendiendo bon apesar di tin falta di nan defensornan regular. Un ekipo cu no a haya su mes ainda, nan no ta hunga mal futbol, ta ‘cierto momentonan’ ta laga nan na caya.
Leonardo Pulido, e medio campista cu ta traha duro y core hopi, ta bek den e ekipo nortero, nos a mira tambe algun caranan conoci bek den Nacional, entre otro Deffery Banton mihor conoci como CD. Nacional ta moviendo nan piesanan, net na tempo kizas?
Tur cos a bin abou p’e naranhadanan na minuut 22 ora cu Aldair Fontalvo a anota e promer gol di wega. Tabata djies un gol di bentaha, pero, el a pisa hopi pa Estrella. Nacional a hasta aumenta nan presion en busca di mas gol.
Na minuut 30 tabata turno di Devis Oliveros pa anota su di 11 gol di campeonato pa hasi e wega 2-0 na fabor di Nacional. Oliveros ta den di tercer lugar riba tabla di goleador.
E partido a sigui cu basta accion pero sin cu ambos ekipo por concretisa. Estrella tabatin masha poco momentonan di peliger pa purba hasi un diferencia. Si djies nan por a anota e gol di corta bentaha, cos por a cambia pa nan, kizas.
Un partido competitivo y deportivo, cu bon conduccion arbitral pa Ricky de Leça y ekipo di asistent nan, t’a un carchi geel so a wordo duna den ful e wega. Pero e resultado mes no a cambia mas despues di e dos golnan di Nacional.
Esey mes tabata e resultado final. Nacional 2 – Estrella 0. Nacional a keda cu 17 punta den di shete lugar, pero, awor solamente 2 punta foi e cuarto lugar tan codicia. Estrella a keda den di 8 lugar riba tabla cu solamente 8 punta.
‘King of the match’ ta Leonardo Pulido cu a bringa tur bala cu por y a core hopi mes, distribuyendo pasenan pa su compañeronan di ekipo.
Den siman 13, Nacional lo hunga contra Riverplate Diadomingo anochi y Estrella contra Dakota Diasabra atardi.
RCA vs Caravel
RCA ta den careda cu Dakota p’e top di campeonato y Caravel ta un ekipo cu tabata solido den top cuater, hungando bon futbol den prome rond, pero, awor ta bringa pa nan bida pa keda den contencion pa bai playoff.
E partido aki, man’e tur partido, a cuminsa pareu na un manera di bisa, pero segun e minuut nan a pasa por a cuminsa wak e bentaha cu RCA tabatin riba Caravel, hasta sin gol ainda. E tricolornan hungando cu pasenshi of mas bien cu confiansa den nan mes.
Bon futbol di entre otro e hoben Ludgeneson de Cuba y tambe Alexon Simmons, nan no ta wordo menciona mucho, Mark Jacobs, asina consistente riba rechtsback, cu e manera cu Jacobs ta bai dilanti den atake bo ta lubida cu den esencia e t’un defensor, pero, hopi otronan por wordo menciona den e ekipo di RCA.
E prome y di dos gol a cai, pero un trei otro, na minuut 22 y 24 pa medio di e top goleador di Aruba n’e momentonan aki, Jhon Silva, y tur cos a parce cu e tabatin hopi mas pa hasi den e wega aki. RCA 2 – Caravel 0.
Na minuut 27, Mark Jacobs ta anota pa hasi e wega 3-0, ta RCA su di tres gol den solamente cinco minuut. Jhon Silva ta haya su hattrick c’un gol despues di halftime na minuut 53 y Albert Francis tambe ta anota na minuut 68, Francis tambe cu un campeonato solido pa su ekipo. RCA 5 – Caravel 0.
Na minuut 71 Evander Nedd, e hoben delantero tricolor, cu por cierto a bin di haya un ‘hattrick’ (3 gol den un partido) den e partido anterior. RCA 6 – Caravel 0.
Golnan ta sigui cai pa RCA, claro, tur gol ta conta p’aso esey por dicidi e top di tabla! Albert (killer) Francis ta anota atrobe pa su dobbel na minuut 84, pa alcansa 9 gol riba tabla pa empata pa e di cinco lugar di tur goleadornan.
Despues a sigui otro gol di Jhon Silva na minuut 86, su “poker”, un biaha mas cuater gol den un wega pa alcansa 18 gol den e campeonato, e tin un average di riba 1.8 gol pa wega (teniendo cuenta cu Silva a perde algun wega debi na lesion). RCA 8 – Caravel 0.
E ultimo gol di RCA tabata debi na un autogol pa hasi e score final RCA 9 – Caravel 0. No ta un sorpresa cu RCA a gana, pero pa gana asina grandi contra Caravel, un team di top cuater tabata sorpresa, dominio di e ekipo di Solito.
RCA a keda den di dos lugar riba tabla di clasificacion apesar cu nan ta empata cu Dakota den punta y tambe doel-saldo, Dakota a keda lider “op het nippertje” debi na tres gol mas anota cu RCA den a campeonato aki. Caravel awor ta den probema serio ya cu Riverplate a pasa nan p’e di cuarto lugar y tin mas presion di otro ekiponan tambe, e competencia ta hopi severo.
‘King of the Match’ un biaha mas ta Jhon Silva pa su “poker”.
Den siman 13, RCA lo midi forsa cu Britannia riba Diadomingo atardi y Caravel lo bai contra La Fama riba Diabierna anochi.
Riverplate vs Britannia – E partido di siman
E partido aki tabatin hopi expectativa. Riverplate den prome rond tabata e ekipo sorpresa, den di dos rond nan a cuminsa n’un manera relampago, ganando dos wega sigui, menasando pa subi den top cuater y awor nan ta topa cu ekipo den di tres lugar. Britannia en cambio tabata den e posicion ey, bastante comfortabel y sigur den e top tres.
E wega aki tabatin un elemento di playoff, claro, e resultado lo ta crucial p’e tabla, vooral pa Riverplate en busca di drenta playoff.
E pumanan cu mas posesion, atake y yegada den prome instancia, tabata parce cu River tabata mas bien keda bon para riba cancha, disciplina, tur hungado planta den nan posicion y defendiendo bon, wardando p’e momento oportuno.
Riverplate a duna Britannia tereno y e bala, sperando p’e pumanan riesga y tira dilanti lagando espacio atras unda e velosisimo hungadornan di River por exploita den contra-golpi, cu no ta necesario e manera di hunga di River normalmente, ta nan strategia den parti di e wega aki, locual ta rekeri hopi disciplina mes. River ta un ekipo versatil awor, cu bon planteo tecnico, bon trabou di coach Jomar Boekhoudt, nan por hasi hopi cos.
Den un di e momentonan ey mes River y no Britannia, ta habri marcacion di e partido. E velos Jason Carolina a bolbe bek den onda di gol na minuut 22, ta manera un banjo di awa frieuw pa Britannia, cu di berdad tabatin mas posesion di bala y mas atake, pero, no a sa di probecha, River si a sa di probecha! Riverplate 1 – Britannia 0. Bentaha p’e ekipo di Playa p’abou.
E wega cu ya tabata hopi intenso caba a keda riba un hopi bon nivel, tremendo! Britannia cu hopi posesion ainda, cu yegada, pero ainda sin por concreta, nan no tabata skerpi den caba e hugadanan den area penal, dilanti gol, ten minste no den e ultimo 16.
River a sa di probecha ora nan haya e bala, nan “strength” ta ‘cuida-bala-ora-nan-haya-bala’ y hasi bon pasenan, p’aso nan tabata hasi nan mes liber cu movimientonan liher, e hungadornan di River tabata efectivo den esey, futbol asina fundamental, ademas di nan motivacion.
E partido tabata un toma y dame pa casi henter e 90 minuutnan, un wega bon oficia , solamente dos carchi geel otorga pa referee.
Britannia djies no por a yega n’e gol di empate ey. Victoria minimo di Riverplate y tres punto, p’asina acumula 19 punta y subi den di cuater lugar riba tabla, awor cu gran chens pa bai playoff, pero, ainda falta seis fecha pa bai. Britannia ta keda den di tres lugar ainda cu 23 punta.
Siljean Vrolijk y Carlos L. Quandt tabatin bon wega preveniendo Britannia pa hasi mas den e ultimo 16. ‘King of the Match’ ta sin duda Mario Da Silva pa su trabou impecabel den defensa di Riverplate.
Den siman 13, Riverplate lo hunga contra Nacional, Diadomingo anochi, wega importante p’e cuarto lugar. Britannia lo hunga contra RCA riba Diadomingo atardi, Britannia lo purba wanta e posicion tres.
Dakota vs United
Dakota tratando na mantene nan mes como e number un riba tabla di Division Honor den e careda cu RCA, United ta buscando na scapa foi e zona di peliger y evita descenso automatico.
Den e partido aki ta Dakota a cuminsa y a keda cu e bala pa mas di 70% di tempo, United kedando bastante disciplina cu un formacion 4-5-1 cu mas bien tabata cambia di biaha pa pon’e dos homber mas den defensa si mester, e medio campo firme y defensivo lagando solamente Denrick Lopez dilanti den delantero.
Asina mes, United, door di nan disciplina y hungando mas bien pa evita derota en bes di busca victoria (un systema preventivo), a tene e marcador mas sera cu a spera den e prome half, e prome gol di Dakota a yega na minuut 18 pa medio di Resef Gross, e linksback di e amarillonan.
Asina mes cu dominio di Dakota den e partido, ta United a anota e siguiente gol na minuut 29 pa empata e wega, gol di Antonio Fawcett Jr. Dakota 1 – United.
Dakota ta sigui e partido cu hopi pasenshi despues cu United a empata, semper cu dominio di bala. Ta te na minuut 44, net prome cu halftime, ta Sebastian Montoya ta anota e gol di bai riba. Dakota 2 – United 1.
Despues di halftime si e porta grandi a habri pa Dakota. Ora bo wak Nickenson Paul bai dilanti, asina facil p’e, ta gol nan ta bai busca, p’aso tin confiansa den su compañeronan y cu Ferdinand Robert solido riba e linea defensivo, pakiko no?
Dakota a cuminsa anota gol trei gol, e dam di United a kibra alfin. Fernando de Sousa na minuut 54 p’e 3-1, cu e gol aki de Sousa ta drenta den e top 10 di goleadornan cu su di shete gol. Dakota 3 – United 1.
Ricky Hodge ta sigui anota gol den e campeonato aki, dos gol trei otro na minuut 73 y 75, p’acumula 11 gol pa empata Devis Oliveros den di tres lugar riba tabla, Hodge su di tres wega sigui cu dos gol. Dakota 5 – United 1.
Na minuut 80 ta Resef Gross ta anota atrobe pa su dobbel pa hasi e wega 6-1, y Owen v/d Wijne cu a drenta como substituto den di dos tempo ta anota na minuut 88 p’e 7-1 y score final tambe.
Dakota ta defende su liderato riba tabla, y apesar cu nan ta empata cu RCA den punta (30) y doel-saldo (+40), nan ta prome ainda debi na mas gol anota (50 vs 47) cu RCA te cu awor (RCA asina mes a permiti tres gol menos cu Dakota te ne punto aki).
‘King of the Match’ ta comparti entre Ferdinand Robert y Nickenson Paul pa nan trabou den e linea defensivo di Dakota y tambe Ricky Hodge, un biaha mas, pa su golnan, otro dobbel p’e.
Den siman 13, Dakota ta topa cu Estrella Diasabra atardi y United ta bai hunga un partido hopi importante cu Bubali, esey por dicidi ken ta keda den e ultimo lugar y descende automaticamente pa Division Uno.
La Fama vs Bubali
La Fama ta un ekipo solido, semper den e “mix” di e ekiponan mas importante, no lubida cu nan tin ta bai tres final consecutivo den e torneonan grandi akinan den e ultimo anja, man’e a bisa hopi biaha, un ekipo cu ta bon plantea riba cancha, un mix di hungadornan veterano y tambe hoben nan, nan ta acepta nan limitenan pero tambe por emfatisa nan forsanan, bon direccion di coach Roderick Rodriguez y nan bestuur tambe. Bubali ta den problema serio y mester di punta urgentemente pa evita descenso automatico, y awor ta hasta hasi un cambio urgentemente den e direccion tecnico den e ulitmo fase di a campeonato, pa purba scapa di bai abou.
Den e promer rond di e campeonato e dos ekiponan aki a empata 2-2 den un hopi bon partido, pero, foi e tempo ey, La Fama a cuminsa hunga mihor futbol atrobe, hasta bayendo final di Copa Betico e anja aki trobe, e biaha aki ganado Dakota den semi final.
La Fama desde e pitaso inicial tabata e miho ekipo riba cancha, Bubali a demonstra “fighting spirit”, y dos hungado cu semper ta bin na mente ta Michael Tromp (cu a regresa den e planteo despues di varios wega) y Jianfranco Burgos, un hungado di hopi capacidad y un “work-rate” enorme, esfuerso tin di e hungadornan di Bubali, pero e no ta suficiente ainda pa gana punta.
Davidson Kaarsbaan, e corpulento delantero di e speransa berde di Savaneta, ta habri marcador cu su gol na minuut 14 caba. La Fama 1 – Bubali 0.
La Fama a hunga un futbol di bon maneho y cuido di e bala, nan tabata skerpi cu nan pasenan, y nan sa di mantene nan marcacion nan hopi sera.
Na minuut 34 ta Sylvester Schwengle, e capitan di La Fama ta anota pa hasi e wega 2-0 p’e savaneteronan.
Schwengle t’un hungador cu ta “no non-sense”, e ta hopi deportivo, keremi, pero e ta hungabo fisico, e por core y tin bon condicion, sigur un mentalidad fuerte, apto pa un capitan di un ekipo ganador. E mes ta anota e siguiente gol tres minuut despues na minuut 37, tur e dos golnan aki tabata excepcional, tur dos net p’afor di e area penal contrario. La Fama 3 – Bubali 0.
Despues La Fama a baha e ritmo un poco, pakiko no? c’un bon bentaha, a cuminsa purba algo diferente, hungando trankil, buscando aperturanan cu Bubali laga pa bai den atake. Ta te na minuut 77 nan a bolbe anota pa medio di e bon hungador di medio campo, Raul Morales, cu ta hunga su rol hopi bon mes. La Fama 4 – Bubali 0.
Sylvester Schwengle mes ta anota un biaha mas pa su hattrick na minuut 85, y Enzon Parra, cu tabatin un bon wega ora cu el a drenta como substituto, a haya e net na minuut 87, La Fama 6 – Bubali 0.
E anochi a sera cu “broche de oro” pa Sylvester Schwengle cu su di cuater gol den e wega, un “poker” pa Schwengle na minuut 90+5 prome cu e final di e wega.
Resultado final La Fama 7 – Bubali 0.
La Fama awor ta contendiente serio pa playoff, nan tin 19 punta, mesun cantidad cu Riverplate, pero pa doel-saldo ta keda den di cinco lugar riba tabla, p’awo, pero, tin hopi wega pa hunga ainda. Bubali ta keda den sotano cu solamente 4 punta, igual cu United, pero cu menos doel-saldo.
‘King of the Match’ ta Sylvester Schwengle di La Fama pa su trabou incansabel riba cancha y pa su “poker” (cuater gol) riba e anochi aki.
Den siman 13, La Fama ta hunga contra Caravel riba Diabierna anochi y Bubali lo bai contra United den e ‘derbi di Nort’ riba Diasabra anochi, un wega crucial pa ambos ekipo, e partido por dicidi ken ta keda den bom di tabla y kizas descende pa Division Uno.
Te otro siman!


c: text/html

text:
LES 3
Con Berdad Biblico A Bolbe Sali na Cla?
Bijbel a profetisa cu despues di e morto di Cristo, maestronan falso lo a lanta meymey di e prome cristiannan y contamina berdad biblico. (Echonan 20:29, 30) Esey ta exactamente loke a sosode. Nan a mescla e siñansanan di Hesus cu ideanan di religion pagano, y asina nan a crea un forma di cristianismo falso. (2 Timoteo 4:3, 4) Awor, con nos por ta sigur cu awe nos tin e comprondemento corecto di loke Bijbel ta siña realmente?
E tempo a yega pa Jehova revela e berdad. El a bisa cu durante “e tempo di e fin, [“berdadero”, NW] ... conocemento lo aumenta.” (Daniel 12:4) Na 1870, un grupo chikito di hende cu tabata busca e berdad a ripara cu hopi doctrina di iglesia no ta cuadra cu Bijbel. Pesey, nan a cuminsa studia e siñansanan original di Bijbel pa yega na un comprondemento corecto, y Jehova a bendiciona nan esfuersonan.
Hende sincero a studia Bijbel cuidadosamente. E grupo diligente ey di Studiantenan di Bijbel, nos predecesornan, a sigui un metodo di estudio cu te awe nos ta uza. Nan tabata analisa Bijbel a base di topico. Ora nan a topa un parti di Bijbel cu nan no a compronde, nan tabata busca otro textonan biblico pa haya clarificacion. Anto na momento cu nan a yega na un conclusion cu a cuadra cu e resto di e Scritura, nan tabata haci un anotacion di esaki. Pues, nan tabata laga Bijbel splica su mes. Di e manera ey, nan a saca na cla e berdad tocante e nomber di Dios y su Reino, e proposito cu Dios tin pa Tera y humanidad, e condicion di e mortonan y e speransa di resureccion. Nan estudio a libra nan di hopi creencia y tradicion pagano.—Juan 8:31, 32.
Na 1879, e Studiantenan di Bijbel a compronde cu e tempo a yega pa hende rond mundo haya sa e berdad. Pues den e aña ey, nan a cuminsa publica na Ingles e revista cu te awe nos ta imprimi, esta, E Toren di Vigilancia Anunciando e Reino di Jehova Dios. Awe nos ta siña hende berdadnan biblico den mas cu 240 pais y den mas cu 750 idioma. Nunca prome berdadero conocemento tabata asina plama.
-
Despues di e morto di Cristo, kico a pasa cu berdad biblico?
-
Kico a yuda nos saca e berdad di e Palabra di Dios na cla?

robotstxt: allowed

filter: keep


text:
Oranjestad – Desiree Croes parlamentario pa partido AVP a entrega e preguntanan cu e tin pa ministro Michelle Hooyboer Winklaar encuanto e situacion na Collegio Arubano. Encorto e ta informa e ministro cu algun luna pasa a haya bishita di e decanonan di Mavo cu e critica cu Collegio Arubano lo hisa su toelatings eisen y lo bira mas dificil pa un joven cu caba Mavo pa drenta Collegio 4,nos sa cu den pasado caba Colegio a elimina e E klas y awor ainda ta bin cu exigencia mas pisa pa un mucha cu caba Mavo pa drenta Havo 4. Segun collegio Arubano esaki ta basa riba cierto investigacion cu a hasi cu a sali afor cu e mucha cu ta bin di Mavo ta hasi menos bon cu ja ta bin for di esnan cu ta bin for di Havo 3.
Sra.Desiree Croes ta amplia via nos Player:


text:
Kralendijk – Riba djasabra 4 di yanüari último e delegashon di parlamentarionan hulandes ku ta konsistí di 5 miembro di Eerste Kamer, 9 miembro di Tweede Kamer i dos grefir ku den wikènt a hasi un bishita di trabou na Boneiru, tabata wéspet di Kámara di Komèrsio Boneiru. Huub Groot, presidente di Kámara di Komèrsio a yama e parlamentarionan bonbiní i despues a ilustrá e situashon kompliká ku Boneiru ta den komo isla.
Huub Groot: ‘Kua munisipio di 20.000 habitante na Hulanda tin un propio hòspital, frontera komo pais, Venezuela komo pais bisiña, un aeropuerto internashonal, un haf di karga i di pasahero, un propio kuerpo di bombero i un kuerpo polisial? Banda di esei tambe un propio prison, dos nivel di gobernashon, dòler komo medio di pago, un struktura estatal spesial i un fantástiko parke supmarino protehá? Mas aleu mas ku 15 diferente religion, mas ku 25 diferente nashonalidat, 65.000 turista ‘stayover’ i 400.000 turista krusero, un propio suministrashon di energia i un kompania di almasenahe i transborde di petroleo? Finalmente tambe rikesa grandi i pobresa espantoso, un propio mavo, havo, vwo, vmbo i mbo, impuesto lokal i impuesto di Reino, 70% di paisahe no-kultivá i un gobièrnu lokal ku un dia mester negoshá ku ministerionan i e siguiente dia mester disidí tokante pèrmit pa pòchi di mata pa un doño di hóreka?’ Segun Groot mester ta kompletamente komprendibel pa e parlamentarionan ku Boneiru tin un ekonomia mikro ku desafionan makro.
Mas aleu e presidente di Kámara di Komèrsio a hasi un petishon ferviente pa koperashon: ‘Huntu, Hulanda Oropeo i Hulanda Karibense, mester hiba e lucha kontra pobresa i kontra retraso sosial, huntu nos mester traha riba un mihó Boneiru. Un Boneiru ku ta eksperensiá mihó ekilibrio riba tereno ekonómiko i sosial. Un Boneiru ku huntu nos por ta orguyoso di dje. 2020 mester bira e aña di resultado. No palabra só pero echo tambe. Den esei nos tin hopi nesesidat di Boso ayudo.’ Terminando Huub Groot a menshoná algun kondishon básiko ku sigur meresé atenshon di e parlamentarionan: 1. Hasi sektor di energia mas sostenibel. Den e añanan binidero supsidiá e tarifanan i invertí den un sektor di energia sostenibel. 2. Konekshon entre e islanan i riba nos isla. Te ainda komèrsio i turismo ta bini hopi for di e islanan rònt di nos. Transporte entre e islanan ta demasiado karu. 3. Posibilidat pa finansiamentu ta limitá na Boneiru i en general demasiado karu.
E direktor interino di Kámara di Komèrsio Boneiru, Harrie Schoffelen, den su presentashon a enfatisá ku loke Kámara di Komèrsio ta hasi ta deskribí den un kuadro di lei estrikto ku ta enserá tareanan legal bon kla, esta: manehá registro komersial di Boneiru, representá komèrsio i indústria na Boneiru i konsehá Entidat Públiko Boneiru – ora tin petishon pa esei i tambe sin petishon – riba tereno di komèrsio i indústria. ‘E último añanan a traha duru pa hasi Kámara di Komèrsio un organisashon profeshonal ku ta kumpli ku e tareanan legal aki. Na aña 2011 a kombertí nos registro komersial for di un skref di papel pa un sistema di registro komersial digital. Na aña 2012 pa promé biaha den 25 aña tabatin elekshon demokrátiko pa direktiva i kuminsando for di paden a reorganisá Kámara di Komèrsio i hasié un organisashon ku ta enfoká riba proseso kaminda interes di kliente ta bini na promé lugá. No mas ku desde aña 2016 poko poko nos direktiva a drenta den su ròl di órgano di supervishon, enkargá ku representashon general di Kámara di Komèrsio, enbes di regla tur sorto di asuntunan operashonal’, segun Harrie Schoffelen. Segun e direktor interino sinembargo ta importante pa realisá ku Kámara di Komèrsio di Boneiru ta di un otro índole ku esun di Hulanda, ku ta hopi mas grandi na embergadura i por lo tantu mester dirigié na un otro manera. Pa motibu di su ubikashon den Karibe i su vínkulo estrecho ku tantu merkado oropeo komo esun norte-amerikano, por konsiderá Kámara di Komèrsio di Boneiru komo un ‘Kámara di Komèrsio-plùs’. Schoffelen ta añadí alabes: ‘Ta kombiná e tareanan legal ku asuntunanmanera aktua komo representante i sali na interes di kompanianan i sòru pa mehorashon di komunidat, por ehèmpel pa medio di ehekutá i kordiná proyektonan konkreto ku ta aportá na esei.’
Meskos ku e presidente e direktor interino tambe a mustra riba algun diferensia entre Hulanda Oropeo i Hulanda Karibense: 1. Kondishonnan básiko ku no ta na òrdu. Na Hulanda bo por akudí na ún lokèt pa kambio di adrès. Na Boneiru ta kosta bo 1 pa 2 dia pa por pasa na tur instansia rekerí, manera Registro Sivil, Kámara di Komèrsio i Servisio di Impuesto i bo tin ku paga tambe. 2. Tin tiki organisashon bon organisá. E profeshonalisashon di Kámara di Komèrsio ta hasi ku espektativa di tantu mundu komersial komo poblashon di Boneiru ta bira mas i mas grandi. Pa motibu di ousensia di puntonan di kontakto mas i mas biaha Kámara di Komèrsio ta risibí pregunta por eskrito òf oral, mientras ku pa definishon nos no ta e eksperto. 3. Tiki koperashon. Si nos wak por ehèmpel e kadena di dunamentu di pèrmit i registro sivil, e ora ei nos ta mira ku no tin kestion di sinkronisashon. Motibu di esaki mayoria biaha ta falta di boluntat pa traha huntu i konektá informashon ku otro.
Gianni van den Heuvel, konsehero di maneho di Kámara di Komèrsio Boneiru tabata enkargá ku e tarea pa duna informashon tokante e aktividatnan i proyektonan konkreto di Kámara di Komèrsio Boneiru. Hasiendo uso di bunita imágennan di ‘slides’ i video, sra Van den Heuvel a mustra kua ta e aktividatnan ku Kámara di Komèrsio ta desplegá pa realisá e kambionan i inovashonnan nesesario. Pa medio di entrenamentu, tayer, formashon i seshonnan di informashon Kámara di Komèrsio ta ofresé oportunidat pa desaroyá konosementu komersial i desaroyo di komunidat. Sali na interes di otronan tambe Kámara di Komèrsio ta mira komo un di su tareanan, manera den kaso di e situashon ku a surgi aña pasá den haf. Na momentu ku Bonaire Tourism Corporation a resultá sin direktor tambe Kámara di Komèrsio por a hunga un ròl di intermediashon.
Pa guia desaroyo di Boneiru den bon kaminda pa loke ta trata nos naturalesa, kultura i ekonomia, for di awor aki mester kuminsá wak futuro. Pa e motibu aki Kámara di Komèrsio den kuadro di Blue Destination na aña 2018 a kuminsá ku e proyekto ‘Empresariado na skol’. Na 2019 a ampliá e proyekto aki i hib’é MBO. Pa yuda empresarionan nobo bira mas eksitoso Kámara di Komèrsio a kuminsá ku e proyektonan KvK Academy i Business Incubator. Ademas Kámara di Komèrsio ta un di e inisiadónan di e konsepto di Blue Destination, un konsepto ku ta basá riba e plan stratégiko pa turismo i ku ta pone enfoke riba protekshon di naturalesa, e manera di eksperensiá nos kultura i desaroyo di un ekonomia nobo.
E delegashon a reakshoná hopi positivo riba e bishita i vários partisipante a reakshoná ku e remarke ku pa medio di e presentashon tòg nan a haña un otro bista di Boneiru su situashon i di e ròl di Kámara di Komèrsio na Boneiru. E porta a keda habrí pa mas kòmbèrsashon.
KAMERLEDEN BEZOEKEN KAMER VAN KOOPHANDEL BONAIRE
Kralendijk – Afgelopen zaterdag 4 januari is een delegatie Kamerleden, bestaande uit 5 senatoren van de Eerste Kamer, 9 parlementariërs van de Tweede Kamer en twee griffiers te gast geweest bij de Kamer van Koophandel Bonaire (KvK). Huub Groot, voorzitter van de KvK-Bonaire verwelkomde de Kamerleden, waarna hij een beeld schetste van het complexe speelveld waarin Bonaire zich bevindt als eiland.
Huub Groot: ‘Welke gemeente van 20.000 inwoners in Nederland heeft een eigen ziekenhuis, landsgrenzen, Venezuela als buurland, een internationale luchthaven, een vracht- en passagiershaven, een eigen brandweer en een politiekorps? Daarnaast ook een eigen gevangenis, twee bestuurslagen, de dollar als betaalmiddel, een bijzondere staatkundige structuur en een fantastisch beschermd onderwaterpark? Verder meer dan 15 verschillende geloofsopvattingen, meer dan 25 verschillende nationaliteiten, 65 duizend stayover-toeristen en 400.000 cruisetoeristen, een eigen energievoorziening en een olie op- en overslag? Tot slot nog enorme rijkdom en enorme armoede, een eigen mavo, havo, vwo, vmbo en mbo, lokale belastingen alsmede rijksbelastingen, 70% onbebouwd landschap en een lokale overheid die de ene dag met ministeries moet onderhandelen en de andere dag moet beslissen over een vergunning voor plantenpotten van een horecaondernemer?’ Volgens Groot moet het dus alleszins begrijpelijk zijn voor de Kamerleden dat Bonaire ‘een micro-economie met macro uitdagingen’ heeft.
Verder hield de KvK-voorzitter een vurig pleidooi voor samenwerking: ‘Samen, Europees Nederland en Caribisch Nederland, moeten we de strijd aangaan tegen de armoede en de sociale maatschappelijke achterstand. Samen moeten we werken aan een beter Bonaire. Een Bonaire dat beter in balans is op economisch en sociaal vlak. Een Bonaire waar we samen trots op kunnen zijn. 2020 moet het jaar worden van de resultaten, geen woorden maar daden, uw hulp hebben we daarbij hard nodig.’ Tot slot noemde Huub Groot een drietal randvoorwaarden die zeker de aandacht van de Kamerleden verdienen: 1. Verduurzaming van de energiesector. De komende jaren tarieven subsidiëren en investeren in een duurzame energiesector. 2. Verbindingen tussen de eilanden en op het eiland. Business en toerisme komen nog steeds veel vanuit de omringende eilanden. Transport daartussen is bijzonder kostbaar. 3. De financieringsmogelijkheden op Bonaire zijn beperkt en in het algemeen zeer kostbaar.
De interim-directeur van de KvK-Bonaire, Harrie Schoffelen, benadrukte in zijn presentatie dat wat de KvK doet omschreven staat in een strak wettelijk kader dat 3 duidelijke wettelijke taken omvat, m.n. het beheren van het handelsregister van Bonaire, het vertegenwoordigen van de handel en nijverheid op Bonaire en het gevraagd en ongevraagd adviseren van het Openbaar Lichaam Bonaire op het gebied van handel en nijverheid.
‘De afgelopen jaren is er hard gewerkt om van de KvK een professionele organisatie te maken, die voldoet aan deze wettelijke taken. Zo is het handelsregister in 2011 van een papieren schrift naar een digitaal handelsregistersysteem overgezet. In 2012 zijn er voor het eerst in 25 jaar democratische verkiezingen voor het bestuur geweest en is de KvK van binnenuit verbouwd tot een procesgerichte organisatie waar het klantbelang hoog in het vaandel staat. Pas sinds 2016 is het bestuur langzaamaan in haar rol gekomen als toezichthoudend orgaan, belast met de algemene vertegenwoordiging van de KvK, i.p.v. het regelen van allerlei operationele zaken’, aldus Harrie Schoffelen.
Volgens de interim-directeur is het echter belangrijk om te realiseren dat de KvK op Bonaire anders van aard is dan de Nederlandse KvK, die veel groter is van omvang en dus op een andere manier aangestuurd wordt. Vanwege de Caribische ligging en de nauwe verbondenheid met zowel de Europese als de Noord-Amerikaanse markt is de KvK op
Bonaire te beschouwen als een KvK-Plus. Schoffelen voegt daar nog aan toe: ‘De wettelijke taken worden gecombineerd met zaken als het optreden als vertegenwoordiger en belangenbehartiger van de bedrijven en het zorgen voor een verbetering van de gemeenschap, bijvoorbeeld door het uitvoeren en coördineren van concrete projecten die daaraan bijdragen.’
Net als de voorzitter haalde ook de interim-directeur de verschillen aan tussen Europees en Caribisch Nederland: 1. Randvoorwaarden die niet op orde zijn. In Nederland kun je bij één loket terecht voor een adreswijziging. Op Bonaire kost het je 1 à 2 dagen om alle instanties langs te gaan zoals Burgerzaken, KvK en de Belastingdienst en het kost nog geld ook. 2. Er zijn weinig goed georganiseerde organisaties. Door de professionalisering van de KvK de afgelopen jaren wordt de verwachting van zowel de ondernemerswereld als de bevolking van Bonaire steeds groter. Bij gebrek aan aanspreekpunten wordt de KvK steeds vaker aangeschreven of aangesproken, terwijl zij niet per definitie de deskundige is. 3. Weinig samenwerking. Kijken we naar bijvoorbeeld naar de keten van vergunningverlening en het handelsregister, dan zien we dat er van synchronisatie geen sprake is. Debet hieraan is veelal de onwil om samen te werken en elkaars data te koppelen.
Gianni van den Heuvel, beleidsadviseur van de KvK-Bonaire, was belast met de taak om meer inzicht te geven in de concrete activiteiten en projecten van de KvK Bonaire. Aan de hand van prachtige dia- en videobeelden liet mevr. Van den Heuvel zien welke activiteiten de KvK ontplooit om daarmee de nodige veranderingen en innovaties te bewerkstelligen. De KvK biedt economische en gemeenschapsontwikkeling aan d.m.v. trainingen, workshops, opleidingen en informatiesessies. Ook belangenbehartiging is de KvK niet vreemd, zoals bij de situatie die eerder dit jaar in de haven van Kralendijk is ontstaan. Ook toen de Bonaire Tourism Corporation zonder directeur kwam te zitten, kon de KvK een bemiddelende rol spelen.
Om de ontwikkeling van Bonaire in goede banen te leiden voor onze natuur, cultuur en economie, moet er nu al gekeken worden naar de toekomst. Daarom is de KvK in het kader van Blue Destination in 2018 met het project ‘Ondernemerschap op school’ begonnen. In 2019 is dit project uitgebreid naar de MBO. Om startende ondernemers te helpen succesvoller te worden heeft de KvK de projecten KvK Academy en Business Incubator opgezet. Bovendien is de KvK-Bonaire een van de initiatiefnemers van het Blue Destination-concept. Een concept dat voortkomt uit het strategisch toerisme plan en dat de focus legt op het beschermen van de natuur, het ervaren van onze cultuur en het ontwikkelen van een nieuwe economie.
De delegatie reageerde erg positief op het bezoek en diverse deelnemers reageerden met de opmerking dat ze door de presentatie toch een ander beeld hadden gekregen van het ‘speelveld’ Bonaire en van de rol van de KvK op Bonaire. De deur naar vervolggesprekken is geopend.


text:
WILLEMSTAD — Fin di siman binidero Federashon di Ahedres Korsou (FEDAKO) ta organisá su grandioso kampeonato nashonal di ahedres pa nos ahedresistanan femenino na Kòrsou. Ta di 4 anya konsekutivo ku FEDAKO ta organisá e gran evento aki.
Manera tabata e kaso durante e añanan anterior e kampeonato femenino lo tuma lugá den e sala di konferensha di e spònser ku ta Lions Dive & Beach Resort na Bapor Kibra.
E kompetensia ta konsistí di 5 buèlta di kual 3 partido lo tuma lugá riba djasabra 26 di sèptèmber kuminsando 13:00 ’or i 2 partido riba djadumingu 27 di sèptèmber kuminsando 10:00 ‘or. Seremonia di premiashon i klousura lo tuma luga djadumingu 16:00 ‘or di atardi den mes sala di konferensha.
Partisipashon ta habri pa tur nos damanan ku konose o ta praktika e wega di mas bieu na mundu. Lo tin premionan disponibel pa diferente kategoria di edat. Ademas e partisipantenan por akumulá punto pa por representá Kòrsou den eksterior.
Un invitashon ta bai na tur hende muhé pa usa e oportunidat aki pa reta i trata di kita e korona for di e e aktual kampeon Ailen Mena, kende ta den fuerte preparashon pa bai representa nos pais na e kampeonato mundial hubenil di ahedres ku lo tuma luga di 24 di oktober pa 6 di november proksimo na e peninsula Chalkidiki di Grecia.
Inskripshon pa ahedresistanan femenino menor di 21 aña ta kosta fl. 5 i miembronan di FEDAKO por partisipá grátis. Tin posibilidat pa inskribí riba e djasabra di e evento te ku 12 ‘or di merdia.
Pa mas inskribi of pa mas informashon riba e evento di e wikent aki por manda un mail na curacaochessfederation@gmail.com of yama Jimmy Izijk via 512 0007


text:
E santuario di burico na Aruba ta di fiesta den e dianan aki. Exactamente 25 aña pasa e fundador di e santuario di burico, Ramon Boekhoudt, a busca refugio p’e prome burico cu yama Bambam. Ainda Bambam ta na bida y ta bibando conhuntamente cu 130 otro burico den e santuario.
E santuario di burico a bira un atraccion turistico riba nos isla, cu un total di mas o menos 30.000 bishitante pa aña. Pero mas cu esey e Sanctuario ta un lugar di refugio, cuido y siguridad pa nos buriconan. Mas cu 40 boluntario ta duna nan tempo, amor y cuido na e buriconan.
Pa celebra e fecha historico aki, e santuario di burico a organisa un feria diadomingo, 24 di April di 10 or mainta pa 3 or atardi. Lo bay tin hopi actividad pa grandi y chikito. Lo bai tin 30 booth cu diferente artesania y producto. EMCO lo print t-shirt y e companianan manera Kooyman, Shrek y Flora Market hunto cu varios artista local lo show nan productonan. Lo bai tin musica pa deleita un y tur. Hasta los tin varios wega pa mucha y tambe dushi cuminda y bebida di benta. Varios shelter y organisacion di bestia tambe lo ta presente. Un “auction sale” cu bunita mercancia ta riba agenda tambe. Angela Tiemens di radio emisora local lo bay ta e maestro di ceremonia.


text:
Mary Jo Foundation ta conoci pa su trabou di sosten pa hendenan muhe cu cancer. Y Merveline Geerman ta conoci pa su trabou den estetica, Viva La Donna Day y su bon gusto. Den e trajectoria aki Merveline a topa cu e hendenan dinamico di Mary Jo Foundation y nan a dicidi di hasi un presentacion con pa mara lenso durante un charla organisa pa e fundacion.
E modelonan tabata Carina, Ingrid y Gloria. Nan tur 3 ta damanan cu ta hajando tratamento pa cancer. Nan ta damanan tambe cu ta hopi conciente cu despues di cancer, tin bida y cu ora bo ta percura pa bo mes, bo ta sinti bo mes mas bon. Tur esaki ta juda pa gosa di un miho calidad di bida y condicion di salud. Hunto cu nan tabata Genevie, jiu muhe di Merveline cu kier a mustra su solidaridad cu muchanan jong cu tambe por haja cancer y den e tratamento pa e malesa, tambe lo por perde nan cabey.
Pa e projecto aki Merveline a busca lenso y sjaal di Hulanda, pa asina por ofrece lo ultimo den moda Europeo. E damanan presente a keda hopi encanta cu e presentacion aki. E modelonan ta haja cu bo no mester sconde bo curpa y tin berguensa pasobra bo tin cancer. Bida ta sigi semper, tambe pa hendenan cu cancer. Nos tur tin reto y nos tur tin bida. Nan tin cancer, pero nan no ‘ta’ nan malesa. Nan ta muhenan jen di bida y esey e potretnan ta mustra.
Danki na Mary Jo Foundation pa e oportunidad bunita aki. Pa hendenan cu kier mas informacion riba maramento di cabey cu lensonan moderno, por haja mas informacion na Indira Skincare, tel. 584 6263. Despues di e projecto aki a disenja un poster cu e modelonan Stella y Bernadette. Ingrid Werleman a disenja e poster y ya tin hopi gentil coperadornan cu a duna un donacion pa por print e poster. E ultimo projecto di Merveline hunto cu Mary Joan Foundation tabata e pink runway, unda modelonan tabata muhenan cu tin cancer. Un projecto cu dor di su splendor y emocion a touch curason di hopi persona. Y tin mas projecto na caminda. Projectonan cu ta stimula hende pa biba un bida sano, creativo, dushi y saludabel. Si tin hendenan cu tin mas idea cu nan kier realisa nan por tuma contacto cu e telefon menciona ariba.


text:
- Ariën Rasmijn
Feestvierend Ten Ondergaan - The Sequel
Cada biaha, sin faya, mi ta keda sorprendi ora mi wak con gobernantenan ta logra lombra pueblo su wowo pa distrai hende for di e topiconan cu di berdad ta relevante. Awo, for di nada a anuncia un asina yama ‘Parada di Luz Nacional’, pa asina celebra e exit strategy di nos isla for di e pandemia. Un pandemia cu no a ni cuminsa di caba na drechi. Awo numa nos ta den e temporada di Omicron, sin niun garantia cu e proximo variante iminente lo ta mas leve ainda. Pero algo ta bisami cu e fiesta aki no tin mucho di haber cu un exit strategy (bo lo pensa juist cu nan lo kier evita un otro ola mas...) pero mas tanto cu purba di fomenta ‘union’ y goodwill pa un gobierno cu durante ultimo periodo a keda entrega na popularidad. Y ban ta franco, mas cu cualkier holo di capacidad y dominio di bon gobernacion, popularidad ta loke ta conta berdaderamente pa esnan cu ta bisti bachi cu pin di escudo den Cocolishi. Pa añanan tras di otro loke ta wordo tira direct of indirect riba facebook ta parse di ta e compas nacional y loke ta tene ministernan drumiendo malo tur anochi. E energia cu e lidernan di nos pais ta hinca den saka portret, buska quote ‘inspirativo’ y hinca tur esaki den otro riba nan telefon ta literalmente tur loke ta falta na maneho consistente. Pero ora caya bira hot, cu sindicatonan cla pa pone aparato gubernamental bay plat pasobra gobierno no por a ni ta sincero y porfin bisa nan e berdad cruel di e futuro di nan empleo, e ora si esnan den Cocolishi sa con pa cambia e topico. Pasobra bo mes sa, macaco bo ta haci contento caba cu un bacoba so. Cu tanto carnavalista den posicionnan clave e idea lo mester a surgi mane di mes: “Ban pone un parada.”
Nos ta mey mey den loke mester a bira otro temporada di carnaval y, manera nos hendenan gusta copia di nos rumannan Latino, el cuerpo lo sabe. Esaki lo tabata nos di dos aña consecutivo sin nos fiesta preferi. Y si ta un cos nos pueblo mester di dje awo ta carnaval, mas ainda despues di un aña electoral. Anto pesey e move aki ta asina cinico, pa mi no bisa vies. Di baina Aruba a cuminsa lanta bek economicamente, hopi famia ainda ta pasando den duro, cu entrada insigur y un inflacion cruel matando e tiki cartera cu nan tin. Anto riba dje nan cuido a wordo corta di un dia pa otro. Ambtenaarnan cu prome a wordo gaña cu nan posicion nunca lo wordo cuestiona, awo a wordo gaña cu e recorte di 12,6 porciento tabata pa cubri fase, pa despues haya nan mes ta mira con coleganan den otro departamentonan si a keda cu nan salario completo. Nan mester a para mira con gobierno a keda tuma hende yega riba contract, extende e contractnan cu tabatin caba, promove hendenan yega na nan na puestonan cu nan ni a studia drechi p’e, keda haci photoshoot pa nan mes, te hasta keda abusa di nan faam y posicion. E ambtenaarnan aki, si bo ta di acuerdo cu nan cantidad, nan funcionanemento y beneficionan of no, tin nan razon awo pa ta rabia. Aruba ta pasando den e parti mas pika di e crisis social-economico y financiero mas grandi di su historia. Pero hasta den e momento di berdad aki nan ta prefera di hinca nan cabes den santo, hunga mooi weer y nenga categoricamente cu dos aña den e crisis aki ainda cos ta berans y lo keda berans pa hopi largo. Manera e mama cu riba diadomingo ta forsa su hari den misa, ta desmenti loke henter e bario sa caba di loke ta pasando den su cas y ta hinca un 25 florin extra den e saco di collecte. Pa sera hende nan boca. Y esey mes nan ta haciendo awo. "Nos ta duna boso loke boso kier. Ata bo chupabebe. Of miho bisa, bo bacoba. Bay djodo y stop di critica."
“Cos ta malo? Coi loco! Vamos bien!” Ban pone un fiesta. E mesun acusacion di ‘Feestvierend Ten Ondergaan’ cu Evelyn Wever-Croes a trece na 2012 ta conta awo pa su mesun gobernacion. Y ta parse awo cu no tin ni logica mas. Aruba ainda ta riba level 4 di CDC na Merca y no tin manera pa argumenta con pone miles di hende riba caya hunto sin mondkapje y cu alcohol ta bay yuda reverse esey of yuda e asina yama ‘exit strategy’ aki den cualkier forma. Of cu somehow placa lo bay lora e anochi aki. Cua placa? Pa e musiconan envolvi lo tin un cachi cachi cu berdad lo yuda nan pa algo despues di dos aña di secura (for di unda ATA a saka placa pa subsidia grupo y banda diripiente?!), pero esaki mester hustifica un malcontento y riesgo mas grandi pa tanto otro hende? Asina tanto pregunta y asina tanto reaccion negativo tambe cu e anuncio di e Parada aki a lanta, anto pa ki motibo? E cinismo, te hasta e luhuria kizas mi por imagina, pero no e bobedad cu lo pensa cu despues cu DOW piki e baricadanan bek dia 26 y hende cuminsa bay nan cas atrobe, pueblo lo no keda mesun rabia y confundi pa cu e falta di rumbo, weso di lomba y consistencia cu gobierno ta desplegando aworaki. Pero ja, parse cu un biaha mas nos ta mira un caso di ‘play stupid games, win stupid prizes’.


text:
Landsloterij - Área outomatisá
1. E medidanan di maneho rònt di e sistemanan di registrashon di brièchi i finansiero ku a sostené e prosesonan di maneho i informashon di Landsloterij durante 2010 te ku 2017 tabata di sufisiente kalidat pa por tin sigur ku e informashon ku e sistemanan akí ta produsí ta konfiabel?
2. Landsloterij a implementá e rekomendashonnan di e diferente rapòrtnan di IT di e akountent enkuanto e medidanan di maneho ku mester ehekutá rònt di i dentro di e sistema di registrashon di brièchi pa asina e fayonan por wòrdu eliminá?


text:
HAMILTON – E evento Deportivo Caribense, CARIFTA Triathlon, Aquathlon and Mixed Team Relay a keda programa awor pa tuma lugar na luna di November di e aña aki despues cu mester a cancela esaki pa pasada di horcan Fiona. E fechanan nobo ta November 12-13 segun oficialnan a bisa dialuna. E evento ta conta cu mas di 100 atleta hoben di entre otro Aruba, Antigua and Barbuda, Bahamas, Barbados, Grenada, Jamaica, Trinidad and Tobago, y Puerto Rico.
ORANJESTAD - Aruba Aloe y Botica di Servicio ta bini hunto pa e di 5 aña di nan Diabetes Run & Walk riba diadomingo, 13 di November 2022 y pa encurasha e comunidad pa bin participa den e evento, nan ta haciendo un Early Bird Special te cu 30 di September 2022. Subway tambe ta participa den e Early Bird Special como main sponsor di e kids run.
ORANJESTAD – Oficina di turismo di Aruba (ATA) y Comite Olimpico di Aruba (COA) a firma un acuerdo diahuebs pa traha hunto ‘oficialmente’. Segun ATA, ya caba pa algun tempo Aruba Tourism Authority y Comite Olimpico Arubano ta den combersacion pa firma un acuerdo cu lo ta beneficioso pa ambos partido. Durante econferencia di prensa Ronella Croes- CEO di A.T.A., Wanda Broeksema- Presidente di C.O.A. y Nicole Hoevertsz- Secretario General di C.O.A. a firma e acuerdo aki, unda cu A.T.A. lo ta un socio di Comite Olimpico Arubano.
ORANJESTAD - Elliott Loonstra PLY a participa na e di tres 'Para Pan Am Series' na Sao Paulo, Brazil dia 15 di september 2022. E evento a tuma lugar na e 'Centro Deportivo Paralimpico Brasileiro' y tabata tin participacion di 11 pais di e regionnan Pan Am, Europa y Asia. E evento aki tabata exitoso pa Elliott Loonstra PLY como cu el a gana e medaya di brons.
HAMILTON – E asina yama Carifta Triathlon 2022 a keda cancela debi na e posibel pasada di horcan Fiona. E weganan mester a tuma lugar dia 24 y 25 di September proximo, pero mirando cu segun e servicio meteorologico di e isla e horcan ta pasa hopi cerca diahuebs y diabierna caba, a dicidi pa cancela e evento, pa evita cu e atletanan tin cu biaha pa e isla. Aruba tambe tabata participe den e weganan aki, formando parti di por lo menos 100 atleta di e region.
ORANJESTAD - Aruba Airport Authority N.V. (AAA) su Wings of Hope (WoH) a organisa e prome 6K Sustainable Development Goals (SDG) Awareness Fun Walk & Run riba Diasabra September 3, 2022.


text:
Sistema Psicoterapéutico EMDR (Eye Movement Desensitization and Reprocessing), mundialmente uza pa profesionalnan di salud mental den e tratamento di desorden mental y di origen post-traumático.
E sistema EMDR ta recomenda y considera como un di e hermentnan mas moderno y efectivo cu a existi den decadanan pa e tratamento y mehoría den e condicionnan di bida di e persona cu a pasa pa situacionnan traumatico manera: Accident, kimamento cirugia, testigo di morto violento, victima di abuso sexual, abuso infantil, victima di desaster natural, victima y veterano di guera, depresion, post parto, ansiedad, stress, panico, desorden di comemento, desfuncion sexual, dolornan cronico, desorden desociativo y psicosomatico entre otronan tanto casonan cu por ser utilisa den e sistema nan unda e la wordo uza cu hopi exito no solo afo, sino tambe akinan. E tratamento tambe a ser uza den muchanan cu un gran resultado na unda hopi mayornan cu ta keda encanta cu e gran trabao cu ta wordo haci cu muchanan.
Importante miembronan di institucionnan como American Red Cross, Boston School of Medicine y Cornell University, entre otronan tanto, a respalda e exito di e sistema EMDR den e tratamento di desorden Post- Traumatico.
“Un studio comparativo di efectividad entre Prozac y EMDR a demostra cu e sistema EMDR ta mas exitoso cu Prozac den obtene resultadonan positivo y sosteni den e reduccion di ansiedad y depresion”
~The Journal of Clinical Psychiatry, January 2007.-
E sistema Psicoterapeutico EMDR ta un herment unico den su clase, recomenda y altamente eficaz den e tratamento di situacionnan traumatico cu por afecta nos te na e punto di kita nos soño y trankilidad, e inclusivo stop nos di ta feliz y disfruta di tur cosnan bunita cu nos tin dilanti nos.
Ami mi mes como Piscologo mi por afirma: cu e sistema aki ta ofrece un tratamento capaz di kita e pio y mas sufrimento di e situacionnan di nos bida y cu definitivamente tabata un mester na Aruba y cu awor formalmente ta pone den servicio di tur hende cu ta desea esaki. “Cu e herment aki ta hopi trauma cu mi lo por sigui trata y cu lo ser supera pa hopi hende cu lo ricibi e tratamento aki” “Pa mi no ta existi e recompensa mas gratificante di wak e personanan cu un sonrisa di felicidad y cu nan ta tuma bek nan caminda di nan bida hayando nan confianza y seguridad di nan mes”. “Como psicologo, mi ta invita na tur esunnan cu lo kier tuma contacto cumi, tur persona cu tin of a biba den un mal situacion of cu actualmente ta pasa den un trauma cu ta afecta su bida y cu ta biba stanca cu un bida agresivo, cu stress, deprimi y cu su self esteem na flur, e tratamento aki ta completamente sigur y confiabel”.
Actualmente nos por bisa cu EMDR ta haciendo un gran trabao na Aruba, unda hopi hende ta yuda nan mes den tur sentido.
Cualkier persona of institucion cu ta desea mas informacion riba e sistema Terapeutico EMDR, por tuma contact cu Psicologo Mitsy McCollum-Willems, Specialist certificated in EMDR.


text:
Aruba ta perde 2-0 cu Jamaica pero den un wega competitivo na Kingston, e seleccion no sa perde facilmente mas, awo mester busca con pa anota gol y asina cuminsa haya punto y hasta gana weganan tambe.
E derota di 2-0 contra un “powerhouse” di Concacaf man’e Jamaica na Kingston ta decoroso, e Jamaiquinonan mes a declara cu nan mester a bataya duro contra un seleccion chikito man’e Aruba. Den pasado tabata mas facil pa gana Aruba, e ultimo biaha cu nos a topa Jamaica nos a perde 6-0 den Caribbean Cup.
Apesar cu nos seleccion no tin punto ainda den e Nations League aki, por bisa cu Aruba nunca a perde un wega cu mas di dos gol di diferencia tampoco, bon, mas bien nan a permiti solamente 5 gol so den 3 wega, menos cu Antigua y Guyana, kende nan ta posiciona como number dos y tres respectivamente riba e tabla. Pero mester menciona tambe cu Aruba a anota un gol so den tres wega, causando e doel saldo di -4 (igual cu Antigua y Guyana).
Den e wega cu Jamaica, cu ta lider di e grupo cu tres victoria, nuebe punto y un doel saldo di +12, Aruba a competi bon. Jamaica a anota tempran na minuut 13 pa medio di Devon Williams. E di dos gol a bin te cu na minuut 88 ora cu Shamar Nicholson a hasi e wega 2-0, casi na final. Jamaica a haya un penalti dudoso den e di dos tempo, pero e tiro tabata desvia toch. Bon actuacion defensivo di Aruba, bastante bon organisa riba cancha y tambe den porteria defendi pa Eric Abdul, e “Golden Glove” di Aruba.
Pero, awo ta tempo pa pensa con nos ta bai anota gol, p’aso pa logra punto y gana wega mester anota gol. Ta bon si cu nos no ta un “doormat” pa niun seleccion, ni pa un ekipo elite top cuater di Concacaf man’e Jamaica.
Toch Aruba su ofensiva ta anemico y mester gol, mester di e puntero ey cu por cambia un wega den ‘un habri y sera di wowo’, apesar di un planteo defensivo, preventivo, ta bon, pero e elemento ey ta hasi hopi falta. Nos tin punteronan jong cu ta creciendo y algun hungado estableci cu ta traha hopi duro, pero no ta suficiente ainda, ban ta hopi sincero.
Riba e isla aki nos tur sa cu e mihor goleador di nos Division Honor pa tres anja sigui caba y e anja aki no ta excepcion tampoco, ta Devis Oliveros, e puntero y goleador nato di Nacional.
Hasta mi por bisa cu, teniendo hungadonan man’e Oliveros ta un “plus” grandi pa nos futbol, nos liga a mehora cu yegada di hungadonan asina. Awo nos ta bisa, ok, Devis, Colombiano di nacimento, no tin paspoort Hulandes, e no por representa Aruba, jammer! Pero, que hubo si nos cuminsa e proceso di naturalisa e gran hungado aki, claro si e kier, pa bin na e documentonan legal pa un dia por representa Aruba, ohala cu mas pronto posibel.
Ta hopi paisnan ta hasi tur posibel pa atrae talentonan asina pa yuda nan, pa drecha nan imagen riba e stage internacional y en cambio yuda nan mesun talentonan tambe.
Hopi ta corda e situacion di Kevin Prince Boateng di nacionalidad Aleman cu despues a dicidi cu e no kier hunga pa Alemania mas, apesar cu su ruman Jerome si, a logra haya un paspoort di Ghana, citando cu su tata tin un vinculo (apesar di hopi distancia) cu e pais Africano. E autoridad nan Ghanes a hasi tur posibel pa procesa legalmente e papelnan p’e haya su paspoort y representa e pais. Tin masha hopi caso asina den deporte, ta intencion di procesa e papelnan mester tin y hopi gana di logra. Korsou a bringa te final pa Patrick van Aanholt, e astro di Crystal Palace den Premier League Ingles, cu na un punto a dicidi pa hunga pa “Oranje” pero awo a resulta cu e lo join Korsou toch!
Awo e caso di Oliveros no ta facil den corto tempo, excepto si e lo tin un vinculo cu Aruba of Hulanda, un coneccion familiar etc. Si, no, tambe e por haya status legal di ciudanania Hulandes ora e completa cinco (5) anja bibando y trahando legalmente na Aruba (oftewel teritorio Hulandes). “Where there is a will there is a way”.
Esakinan ta ideanan honesto di un fanatico di Aruba, cu kier pa nos mehora, pero cu tambe ta wak un oportunidad pa cu nos seleccion nacional, mirando cu tin un talento grandi (kizas hasta otronan mas tambe), cu ta sintando un banda sin un seleccion nacional, ban discuti y trece solucion.
Aruba su siguiente partido ta contra Jamaica mes, e Reggae Boyz, Diamars 15 di October pa 7pm, e partido di buelta cu ta suppose di ta na cas, pero cas pa nos awo ta stadion Ergilio Hato na Willemstad, Korsou.
https://www.facebook.com/ConcacafNationsLeague/videos/398739374394954/
https://www.facebook.com/ConcacafNationsLeague/videos/2396697703937764/


text:
Importancia di hungamento pa e desaroyo di nos muchanan ta hopi importante, ta p’esey cu Fundacion pa Nos Muchanan hunto cu Fundacion Hunga Teca ta organisa un tayer pa asina informa mayornan un tiki mas tocante esaki y e beneficionan cu esey ta trece pa nan yiu.
Asina a splica pa Bon Dia Aruba Yamila Hoevertsz ken ta presidente di Hunga Teca na unda cu el a trece dilanti cu diasabra awor 18 di september, e dos fundacion aki a uni nan forsa pa duna mas apoyo y ayudo na mayornan den proceso di desaroyo di nan yiunan cu tin un edad entre 0 pa 12 aña.
E tayer aki lo tuma luga diasabra awor 18 di september na Parke Neptali Henriquez for di 9or di mainta te cu 12or di merdia na unda cu 20 mayor so lo haya e oportunidad pa cu e dos organisacion aki mustra nan cua parti di e mucha su desaroyo mester stimula.
Hunga Teca ta un fundacion ubica na YMCA San Nicolas na unda cu diasabra ta habri for di 9or di mainta te cu 11or pa mayornan hunga cu nan yiu den un luga hopi leuk.
Pero pa e tayer aki, Fundacion Pa Nos Muchanan a organisa conhuntamente cu Hunga Teca y e idea ta cu e mayornan lo haya un splicacion riba cua aspecto e mucha ta desaroya segun su edad. Hoevertsz a duna por ehemplo, un baby di 0 pa 1 aña ta desaroya su parti fisico, su celebro, su parti social-emocional y e ta desaroya su idioma, e ora ey den tayer nan lo splica e mayornan cu pa e baby por desaroya su aspecto fisico mayornan mester sa kico mester sa pa hunga cune.
Di otro banda, pa desaroya e parti social-emocional mester dun’e musica, hunga boot y esey ta loke nan lo enfoca diasabra awor nan unda cu nan lo parti tur e etapanan for di baby te mucha di 2 aña, di 4 pa 6 aña y muchanan di scol basico di 6 pa 12 aña cu cuater aspecto den desaroyo, caminda cu un mucha di 4 aña por ehemplo, pa desaroya su idioma mester lesa buki y conta historia pero nan ta bay laga e mayornan tambe haci’e.
“Nan no ta bay sinta y scucha so, nan ta bay haci tambe e weganan pa nan sinti kico ta nifica, pasobra un mucha ta importante pa desaroya e parti social-emocional door di usa su fantasia, e ora ey nos ta bay hunga cu e mayor”, el a expresa.
E lo bay ta hopi interactivo segun Hoevertsz a menciona caminda cu mayornan ta bay haya papelnan tambe cu tur aspecto riba dje cu ta duna un splicacion, pero mayornan tambe ta bay lanta y experiencia kico esaki kiermen, “pasobra hunga cu un mucha no ta solamente importante pa e mucha, sino pa mayor tambe pa motibo di e confiansa cu e yiu ta haya cu su mayor”, el a bisa.
E aliansa entre Fundacion Hunga Teca cu Fundacion Pa Nos Muchanan a cuminsa dia cu Fundacion Pa Nos Muchanan a cumpli 30 aña y nan a invita algun organisacion enfoca riba area di muchanan y Hunga Teca tambe tabata t’ey segun Hoevertsz a declara.
For di eynan a bin nace e idea di haci trabou hunto na unda cu e prome tayer tabata den dianan di vakantie di scol cu a pasa dirigi na tur lider di traimerdia, nan a haci algo similar cu informacion y splicacion manera un les pero laga nan traha coy di hunga y nan tabata hopi entusiasma segun el a sigura.
Den e tayer cu lidernan di traimerdia, Hoevertsz a señala cu nan a bisa cu awor nan ta compronde dicon un mucha tin biaha e ta fada, di mesun manera nan hunto a organisa un otro tayer pa mamanan hoben soltero algun dianan pasa.
Pa esaki, manera a indica caba ta dirigi pa 20 mayor so pa via di espacio y cu nan tin cu implementa protocol sanitario pa Covid-19 y ademas e cuponan ta limita.
Pa mayornan cu por ta interesa y pa haya mas informacion por tuma contacto na e telefon 583.4247/588.0856.


text:
Diabierna ultimo Archivo Nacional Aruba a haya bishita di sr. Agustin Vrolijjk, kende den cuadro di nos campaña di 3C, esta Colecta, Conoce y Conserva a haci entrega di documentacion valioso cu durante su carera riba tereno di aviacion civil a colecta tocante aviacion na Aruba.
Sr. Vrolijk ta hurista specialisa den leynan di transporte areo, tabata director interino di Direccion di Aviacion Civil y tambe director di Buitenlandse Betrekkingen aki na Aruba. Actualmente sr. Vrolijk tin e funcion di Gobernador Suplente di Aruba y como ciudadano el a haci e acto aki di entrega di documentacion tocante aviacion.
Interesante ta den e documentacion cu sr. Vrolijk a entrega ta cu tin parti di historia documenta di nos prome compania di aviacion di Aruba. E prome vuelo comercial pa Corsou a tuma lugar riba 28 di augustus 1934, pues 88 aña pasa. Esaki a wordo realisa door a di Caribbean Flying Service N.V., di sr. Manuel Viana. Hunto cu sr. James Madison Massey na aña 1932 a haci peticion na Gobernador di Colonia Corsou pa permiti e compania haci vuelonan cu avion di un of dos pasahero entre Aruba y Corsou y tambe pa cuminsa un scol pa pilotonan.
Sr. Viana tabata e conocido negoshante den autonan aki na Aruba, esta di Viana Auto Supply na San Nicolas.
Hopi tabata e desafionan encontra, tanto pa loke ta trata permisonan y tambe forma di pensa di parti di autoridadnan di gobierno di Colonia Corsou. Posiblemente den e caso aki e dos desaroyo importante tabata influencia e relacion pa cu instancianan oficial entre e gobiernonan di Aruba y di Colonia Corsou, esta e deseo pa un separacion for di Corsou di un banda y e progreso economico.
Pa un tempo e bay bin di peticion a termina y ta te na februari 1934 cu Gezaghebber di Aruba a manda un carta cu concepto di statutonan y actonan di Caribbean Flying Service N.V. pa Gobernador di Colonia Corsou. Participantenan den e compania aki tabata sres. Adolf Theodoor Dirk Helenus de Boer, Gustaaf Adolf Kuiperi y Manuel Viana, tur comerciantenan di Aruba. Dia 26 di februari 1934 Gobernador ta aproba e cocepto di e statutonan, pa asina e aerolinea keda lanta. Mientras tanto e compania a pidi Gobernador permiso pa opera un avion amfibio pa bula riba Corsou y mas despues pa ciudadnan costero di paisnan bisiña.
Tur esaki nos por lesa den e articulo di sr. Agustin Vrolijk, “The First Commercial Airline of Aruba. A Chronicle of the Caribbean Flying Service N.V, according to the correspondence between the Government of Aruba and the Central Government in Curaçao.”.
Riba 28 di augustus 1934 a tuma lugar e prome vuelo comercial pa Corsou y na e ocasion ey tabata tin e envelopnan di prome edicion cu a wordo manda Corsou, cu awor Archivo Nacional Aruba a haya un di nan.
E frecuencia di vuelo tabata di 2 pa 3 biaha pa siman. E capitan-piloto tabata Adolph Joseph Viccellio mientras co-pilotonan tabata e studiante pilotonan.
Debi na e situacion di e tereno di aterisahe na Savaneta (net pabou di e tereno di Lago) den oktober di mesun aña varios vuelonan mester a wordo cancela of bulafor di schedule. Esaki pa motibo cu e tereno ta yena cu awa di lama ora lama hisa.
Binimento di KLM cu a cuminsa bula 22 di december 1934 (SNIP) a causa tambe cu e vuelonan di Caribbean Flying Service mester a wordo cancela. Esaki pasobra cu e condicion pa operacion tabata cu ora KLM bini CFS mester cancela su operacion. Asina tambe a informa Gobernador di e situacion y na februari 1935 a revoca e concesion duna na Flying Service N.V.
Despues cu sr. Viana a purba na bende su avion cu KLM y esaki ni a reacciona, nan a hayanan ta desmentala esaki y manda e motor Merca.
Gobierno na Corsou a tambe conseho pa no paga CFS pa e infrastructura cu nan a traha. Pa hopi aña e propeller a dorna e club di Aruba Flying Club na De Vuyst, San Nicolas.
Asina aki, e cronica di e compania Caribbean Flying Service a termina sin ningun gloria. Manera sr. Vrolijk ta pone na final, sigur un mihor aprecio tabata na su lugar ya cu el a contribui na exito di KLM dor di tabata e prome compania di Aruba cu a laga e publico cera conoci cu transporte aereo.
Archivo Nacional kier a gradici sr. Agustin Vrolijk pa e bunita gesto aki y e articulo di sr. Vrolijk ta accesible via e siguiente link:


text:
KRALENDIJK – Un suidadano kliente di Flamingo TV a aserká Radio Live 99.9 FM relashoná ku un situashon ku segun e no a bai korekto. Ta trata di un supsidio ku Flamingo TV, TELBO i DIGICEL a risibí di Hulanda, pa rebaho riba e sistema di pago pa Internèt. Ta trata di un deskuento di 25 dòler pa usuarionan fiho di internèt. “Gobièrnu di Hulanda a anunsiá ku entrante luna di mei te luna di desèmber 2020 ta bai duna un deskuento di 25 dòler tur luna, pa esnan ku tin konekshon di internèt fiho. Esaki tin di aber den kuadro di medidanan di alivio pa islanan BES relashoná ku e impakto di ‘Covid-19’. Segun e suidadano, Flamingo TV a tene un konferensia di prensa di último ora pa menshoná ku no tin klaridat kon ehekutá e deskuento pa Internèt. Nan a pidi pa usuarionan tene poko pasenshi i kontinuá ku e pago normal komo ku ta den deliberashon ku ministerio di asuntunan ekonómiko i medio ambiente, kon pa apliká e medida. Sin un dekreto ministerial no por a duna ningun deskuento. Pero nunka mas a bolbe pa informá ku a keda kla pa ehekutá e deskuento. Solamente esnan ku bai paga personal na ofisina ta haña e informashon ku nan tin ku paga ménos. Esnan ku ta paga pa medio di banko no tin niun informashon tokante e deskuento. E informashon di e deskuento no a yega na konosementu di klientenan, pa nan ta na altura ku mester paga ménos sèn fin di luna. Ya tin algun luna ku e pago ta kontinuá normal via ‘standing order’. Segun ami Flamingo TV mester a informá e kliente ku ta paga via banko via di meil of bini bek prensa pa informá ku a keda kla tokante e deskuento,” e kliente a bisa.
Radio Live 99.9 FM a tuma kontakto ku Patrick Dowling, mènedjer di Flamingo TV tokante loke e kliente a menshoná.
“E supsidio ta kla i e kliente ta haña un deskuento di 25 dòler deskuento tur fin di luna. Esaki a kuminsá for di luna di Mei i ta kaba desèmber 2020. Esnan ku ya a paga algun luna e montante kompletu, tin un kantidat di sèn disponibel di loke nan a paga ku ta di mas. Mester tuma kontakto ku Flamingo TV i lo atendé ku nan pa deskontá loke nan tin ku paga fin di luna, loke ya nan a paga ku ta di mas. E deskuento ta solamente riba e parti di Internèt. Ta bon pa klientenan ku tin un ‘standing order’ na banko, pa tuma kontakto ku bo banko pa hasi e kambio pa fin di luna ménos sèn pasa pa Flamingo TV. Pa tende e montante korekto, ta bon pa tuma kontakto ku ‘Customer Service’ di Flamingo TV na 717-8512, loke nos ta apresiá,” Dowling a bisa.


text:
Resultadonan di Beisbòl Liga Grandi ayera:
- Boston Red Sox a pèrdè di Los Angeles Angels ku skor di 11-1
Xander Bogaerts a konektá 2 hit den 3 turno na bate
- Boston Red Sox a pèrdè kontra Los Angeles Angels ku skor di 7-3
Xander Bogaerts a konektá 2 hit den 3 turno ku 1 kareda anotá i otro empuha. Xander tin un promedio di .309
- New York Mets a pèrdè di Washington Nationals ku skor di 7-2
- Tampa Bay Rays a pèrdè di Philadelphia Phillies ku skor di 5-3
- Seattle Mariners a pèrdè di Detroit Tigers ku skor di 5-4
- Chicago Cubs a pèrdè di Cincinnati Reds ku skor di 5-4
- Los Angeles Dodgers a pèrdè di Atlanta Braves ku skor di 7-5
Andrelton Simmons a konektá 2 hit den 3 turno na bate ku 1 base por bola i 2 kareda anotá. Andrelton tin un promedio di .257. Kenley Jansen no picha den e partido aki
- Pittsburgh Pirates a derota Kansas City Royals ku skor di 10-7
- Texas Rangers a pèrdè di Colorado Rockies ku skor di 8-7
- Miami Marlins a pèrdè di Arizona Diamondbacks ku skor di 3-1
- San Francisco Giants a pèrdè di San Diego Padres ku skor di 4-2
Partidónan di Liga Grandi pa awe:
- Baltimore Orioles kontra New York Yankees
- New York Mets kontra Washington Nationals
- Tampa Bay Rays kontra Philadelphia Phillies
- Seattle Mariners kontra Detroit Tigers
- Chicago Cubs kontra Cincinnati Reds
- Los Angeles Dodgers kontra Atlanta Braves
- Boston Red Sox kontra Houston Astros
- Cleveland Indians kontra Milwaukee Brewers
- Pittsburgh Pirates kontra Kansas City Royals
- St. Louis Cardinals kontra Chicago White Sox
- Texas Rangers kontra Colorado Rockies
- Miami Marlins kontra Arizona Diamondbacks
- Minnesota Twins kontra Los Angeles Angels
- Toronto Blue Jays kontra Oakland Athletics
- San Francisco Giants kontra San Diego Padres
Resúmen
Tripel A:
- Roger Bernadina a konektá 1 honron den tereno den 4 turno na bate ku 1 base por bola, 1 kareda anotá i 2 empuha pa Albuquerque Isotopes. Roger tin un promedio di .263
- Sharlon Schoop a konektá 1 hit den 4 turno na bate pa Norfolk Tides. Sharlon tin un promedio di .216
Klase A:
- Carlton Daal a konektá 2 hit den 3 turno na bate ku 1 base por bola pa Daytona Tortugas. Carlton tin un promedio di .269
- Ademar Rifaela no a konektá hit den 3 turno na bate ku 1 base por bola i 1 base roba pa Delmarva Shorebirds. Ademar tin un promedio di .237
- Juremi Profar a konektá 1 hit den 3 turno na bate ku 1 kareda anotá pa Hickory Crawdads. Juremi tin un promedio di .267
- Ozhaino Albies no a konektá hit den 2 turno na bate pa Rome Braves. Ozhaino tin un promedio di .330
Liga di Nobato:
- Jonathan Martijna konektá 2 hit den 4 turno na bate ku 1 kareda anotá i otro empuha pa Billings Mustangs. Jonathan tin un promedio di .279
- Sander Boeldak a konektá 1 hit den 3 turno na bate ku 1 base por bola pa DSL Braves. Sander tin un promedio di .287
- Raysheandall Michel a konektá 1 hit den 4 turno na bate ku 1 base por bola pa DSL Braves. Raysheandall tin un promedio di .318
- Chris Pieters no a konektá hit den 3 turno na bate ku 2 base por bola, 1 kareda anotá i 1 base roba pa DSL Cubs. Chris tin un promedio di .289
- Rachid Engelhardt no a konektá hit den 4 turno na bate ku 1 base roba pa DSL Orioles. Rachid tin un promedio di .238
- Alexander Rodriguez a konektá 1 hit den 5 turno na bate ku 1 kareda anotá i otro empuha pa DSL Rays. Alexander tin un promedio di .287
- Kirvin Moesquit a konektá 1 hit den 3 turno na bate pa Aberdeen Ironbirds
- Kirvin Moesquit a konektá 1 hit den 4 turno na bate ku 1 kareda anotá pa Aberdeen Ironbirds. Kirvin tin un promedio di .250
- Nelmerson Angela a picha 1 entrada sin permití kareda tampoko hit, ku 1 base por bola i 1 ponche pa DSL Mets. Nelmerson tin un efektividat di 4.50 den 2 aparishon
Liga Independiente:
- Curt Smith no a konektá hit den 4 turno na bate pa Lincoln Saltdogs. Curt tin un promedio di .315
- Shairon Martis a risibí 1 derota pichando 8 entrada i permitiendo 7 kareda riba 9 hit i 3 base por bola, miéntras ku e la poncha 5 pa Lincoln Saltdogs. Shairon tin un rèkert di 4-2 ku un efektividat di 3.70 den 8 salida


text:
Dialuna 5 Februari SVb ta Cera
En conexion cu un ATV pa dia despues di Carnaval di Mucha tur oficina di nos Banco di Seguro Social SVb ta cera pa publico riba dialuna 5 di februari 2018.
Durante e dia aki por notifica AO (meld ziek) riba nos website www.svbaruba.org. Notificacion di AO mediante 527-2782 ta posibel solamente entre 7’or AM te cu 11’or AM.
Diamars 6 di februari 2018 tur oficina di SVb ta habri na e orario normal atrobe.
E ceramento no ta afecta e sistemanan riba e website di SVb.
Nos ta ofrece nos disculpa pa e inconveniencia aki.


text:
Diabierna ultimo Parlamento di Aruba tawata invita pa un firmamento di un MOU entre Gobierno di Aruba y United Farmers Aruba (UFA). Na Cunucu Chabelito situa na Santa Rosa a tuma lugar e firmamento aki mirando cu e lugar ta mustra simbolicamente e meta di e MOU. Den presencia di Minister Arends y Minister Wever hunto cu sr. Fung-A-Fat den nomber di miembronan di UFA y diferente invitado presente a firma un MUO como base di cooperacion y estimulo entre Gobierno y partnernan clave den comunidad di sector priva cu ta traha den e sector di agricultura na Aruba.
Prome cu e Pandemia di Coronavirus caba Aruba manera gran parti di e paisnan na mundo ta trahando na e diferente metanan di Desaroyo Sostenibel (SDGs), e asina yama agenda 2030. Un di e metanan principal cu ta forma parti di meta number 12 di SDGs cu ta Consumo y Produccion responsabel, ta e seguridad di alimentacion di cada pais. Motibo ta cu si poblacion na mundo keda crece na e nivel cu ta creciendo, den futuro ta premira cu cuminda ta bay bira mas schaars. Pesey un di e metanan stipula pa Nacionnan Uni cu e señala esaki, ta pa di awor caba stimula paisnan pone mas enfasis na produci mas y tambe produci mas alimentacion propio na cada pais.
Durante e mainta aki por a tuma nota cu Minister Arends a menciona cu parti di su vision pa cu sector primario ta su compromiso pa aumenta e seguridad di alimentacion pa 2025 na 15% y pa 2030 na 20%. Cu e MOU aki e ta spera un desroyo positivo pa pais Aruba mirando cu cooperacion entre Gobierno y partnernan clave ta ser stimula cu un termino di 3 aña. Mas Aruba logra produci su mesun productonan, entre otro productonan di alimentacion, por lo menos un poco menos dependiente Aruba por bira di desaroyonan internacionl cu e bista cu gran parti di productonan na Aruba ta wordo importa.
Palabra di pabien ta bay na Minster Arends y Minister Wever y Gobierno di Aruba den su totalidad pero tambe na UFA y Santa Rosa pa firma e acuerdo di colaboracion aki. UFA ta spera di colabora tambe cu data pa asina Gobierno por tuma decisionnan cu base di informacion den e sector agricultural. Parlamentario Setty Christiaans-Yarzagaray ta spera cu e colaboracion aki por contribui tambe no solamente na mas stimulacion den e plantamento na Aruba pero tambe criamento di bestia. Mirando cu esaki tambe ta un parti grani di importacion cu por ser transforma den produccion local.


text:
-
Contact
- lionel_326@hotmail.com
Kuantu pareha seksual bo tabata tin den bo bida?
Esaki ta un pregunta ku hende lo no kontesta fásil. Hende muhé lo bisa bo ku esei no ta bo asuntu, hende hòmber lo bisa bo ku nan no ta kòrda.
Segun sifranan di National Center for Health Statistics un hende hòmber den su bida lo sèks ku un promedio di 7 muhé, i un muhé lo sèks ku un promedio di 4 hende hòmber.
Usualmente pa un hende hòmber, sèks ta djis un akto físiko. Pa mayoria hende muhé usualmente e ta muchu mas ku esei. E ta un demostrashon di amor, kariño i pashon kaminda streanan ta lombra, paranan ta kanta, luna ta dal su lus romántiko riba un melodia sinfóniko melódiko melankóliko ec. Algu bastante kursi, pero ya, ta asina algun di nan ker’é i asina nan gust’é.
Bo ta kòrda e esena aki den ‘Fifty Shades òf Grey’?
“Does this mean you’re going to make love to me tonight, Christian?”
“No, Anastasia it doesn’t. Firstly, I don’t make love. I fuck… hard.”
Tin vários hòmber ku gusta “Fuck Hard”. Tin ku ke “fuck hard”, pero no por. Pa un hòmber, ku kada muhé e sèks por ta diferente. Pa e motibu ei kisas por ta bèrdat ku un hòmber no ta kòrda kuantu muhé el a sèks kuné. Tin chèns ku nan no ta ni kòrda e nòmber di tur e muhénan ku nan a yeg’i sèks kune.
Hende muhé generalmente sa kòrda tur, pasó pa nan e sèks tin mas nifikashon. Nan ta keda kòrda nòmber, e fecha ku nan a konosé otro, e fecha ku nan a sèks, e orario, e lugá, ki paña nan tabata tin bistí etc. Hopi chèns ku e tin delaster un detaye skibí di un agènda òf diario tambe.
Pero tin eksepshon. Tin hende muhé ku sèks pa nan ta djis un transakshon finansiero, por ehèmpel un prostituta òf un hende muhé ku ta frei un gai djis pa benefisio. Pa otro muhé sèks ta djis un akto físiko, meskos ku hende hòmber.
Pa ámbos sekso pero usualmente serka hende hòmber ta eksistí trastorno hiperseksual òf mihó konosí komo adikshon na sèks. Pero esei ta un tema pa un otro dia.
Kuantu pareha bo ta kere hende tin promedio awendia den nan bida? Bo ta kurioso? Mi tambe. P’esei m’a bai buska redu pa sa atrobe. Ata e resultadonan aki:
Di 36 kontesta ku mi a risibí 31 ta di hende muhé, 5 hende hòmber.
Na ki edat bo a bira seksualmente aktivo? (Ku sèks mi ke men penetrashon. Den kaso ku si bo ta lesbiana, e akto ku bo ta konsiderá sèks.)
E persona ku a bira seksualmente aktivo na edat mas yòn ta un femenino, i el a bira aktivo na edat di 12 aña.
Tres persona femenino mas a bira seksualmente aktivo na edat di 13 aña.
Seis persona a bira seksualmente aktivo na edat di 14 aña, entre nan dos maskulino.
E persona ku a bira seksualmente aktivo na edat mas haltu ta un persona femenino na edat di 20 aña.
E edat di mas haltu serka e maskulinonan ta 19 aña.
E edat promedio pa e promé bia ku a tene aktividat seksual di e respondentenan ta 16 aña.
Bo tabata den un relashon ku e persona ku a kibra bo virginidat e tempu ei?
22 (61%) di e respondentenan tabata den un relashon ku e persona ku a kibra nan virginidat i 14 (39%) no tabata den un relashon.
E promé bia ku bo a sèks, bo a uza protekshon?
Usualmente adolesentenan ku bira aktivo seksualmente na un edat yòn, dor ku semper nan ta pretende di sa mihó ku tur hende, no sa uza protekshon. Esei ta algu sientífikamente probá.
Di e respondentenan 12 (33%) a uza protekshon e promé bia ku nan a sèks, 24 (67%) no a uza protekshon.
Bo a yega di sèks ku un persona den e promé siman ku bo a konosé/sali kuné?
23 (64%) a kontesta “si”. Probablemente nan no tin mashá temp’i pèrdè.
13 (36%) tin un tiki mas pasenshi, pues a kontesta “nò”. Den nan tin dos hende hòmber.
Bo a yega di sèks ku un persona riba e promé dia ku bo a konosé/sali kuné? ( First date?)
13 (36%) a kontesta “si”. Ke men ègt nan no tin temp’i pèrdè.
23 (64) ta hendenan ku hopi pasenshi.
Por lo general, kiko sèks ta nifiká p’abo?
11 (31%) di e respondentenan ta konsiderá sèks un akto físiko ku ta kousa hopi plaser i kita strès. No mester tin sintimentu involukrá.
25 (69%) ta konsider’é konsekuensha di un kombinashon di sintimentunan emoshonal ku ta kousa un deseo seksual. Esei ke men ku sin e sintimentunan ei nan no ta sèks.
(Den e 69% tin un respondente maskulino.)
Nifikashon di sèks pa bo durante di bo proseso di madures a kambia òf el a keda meskos?
16 (44%) ta haña ku nan nifikashon di sèks no a kambia den transkurso di tempu.
20 (56) ta haña ku nan nifikashon di sèks a kambia.
Aktualmente kon lo bo kalifiká e mayoria di bo aktonan seksual?
8 (22%) ta kalifiká mayoria di nan aktonan seksual komo un akto físiko ku ta kousa hopi plaser. E deseo seksual ta bin su so! Den e 22% aki tin un respondente maskulino.
28 (78%) ta kalifiká mayoria di nan aktonan seksual komo un konsekuensha di un kombinashon di sintimentunan emoshonal ku ta kousa un deseo seksual.
Usualmente pa hende muhé sèks ta un konsekuensha di un kombinashon di sintimentunan emoshonal, pasó por lo general hende muhé ta mas emoshonal, i pa hende hòmber usualmente e ta un akto físiko. Ke men e hòmbernan ku ta haña ku sèks pa nan ta un konsekuensha di kombinashon di sintimentu sea nan ta wak muchu novela, òf nan tin muchu estrogen den nan kurpa òf un muhe (ku a kousa deseo seksual den nan) a brua nan chip un ratu. Mi ta simplemente bisando e kos manera e ta. Mas ku klaro, por tin eksepshon i nan ta eksistí. Pero manera m’a bisa den mi buki Kibra Hacha, e hòmbernan ei ta mas skars ku awa den desierto di Sahara!
Kuantu persona bo a yega di sèks en total kuné? (Ku sèks mi ke men penetrashon. Den kaso ku si bo ta lesbiana, e akto ku bo ta konsiderá sèks. Si bo ta biseksual bo tin ku konta hòmber plùs muhé. Mi no a tene kuenta ku edat, pa e pregunta aki, pero di eksperensha nos sa ku mayoria di e respondentenan ta entre 30 pa 50 aña di edat.)
Tres respondente femenino a yega di sèks ku 2 pareha seksual den nan bida.
Un respondente a yega di sèks ku 3.
Shete respondente a yega di sèks ku 4, entre nan un respondente maskulino.
Unu a yega di sèks ku 5,
Dos a yega di sèks ku 6,
Dos a yega di sèks ku 7,
Dos a yega di sèks ku 8,
Unu a yega di sèks ku 10,
Unu a yega di sèks ku 11,
Tres a yega di sèks ku 13, entre nan un respondente maskulino.
Unu a yega di sèks ku 14,
Dos a yega di sèks ku 16,
Unu a yega di sèks ku 18,
Dos a yega di sèks ku 20, entre nan un respondente maskulino.
Dos a yega di sèks ku 22,
Unu a yega di sèks ku 26, kual ta un respondente maskulino.
Unu a yega di sèks ku 27,
Unu a yega di sèks ku 40,
Unu a yega di sèks ku 75,
Anto un respondente maskulino a pèrdè konteo. E di nan ta mas ku 100.
(Mi ta ‘wonder’ si ta sifranan eksakto esakinan ta òf un aproksimashon. Si ta sifra eksakto, mi ta impreshoná. Mi no a hasi e pregunta ei, pasó mi no ke pa bosnan sa kuantu hende di bèrdat a pèrdè konteo!)
Basá riba e sifranan aki, e promedio pa hende hòmber ta 33 pareha seksual i pa hende muhé 13.
Lo bo tin gana pa e sifra aki ta ménos, mas, òf bo ta oké kuné?
17 (47) lo tin gana pa e sifra ei ta ménos,
3 (8%) lo tin gana pa e ta mas,
16 (44%) ta oké ku e sifra.
E respondente maskulino ku a yega di sèks ku 4 persona, aparentemente lo ta deseá pa e sifra ta ménos. E respondente maskulino ku a sèks ku 100+ pareha, tambe ta deseá pa e sifra ta ménos.
15 respondente femenino tin gana pa nan sifra lo ta ménos.
2 respondente femenino ku tabata tin 4 pareha seksual den nan bida lo tin gana pa e ta mas.
1 respondente maskulino ku tabata tin 20 pareha seksual tambe tin gana pa e ta mas.
Lo bo bisa e sifra aki públikamente pa tur hende sa?
13 (36%) no tin bèrgwensa pa bisa e sifra pa tur hende sa, entre nan un respondente maskulino.
23 (64%) probablemente lo ke bai graf ku nan sekreto.
Tur esnan ku lo divulgá e sifra di nan kantidat di parehanan seksual, tabata tin ménos ku 22 pareha seksual den nan bida.
Den e buki/pelíkula Fifty Shades of Grey, Chistian a bisa e frase: “I don’t make love. I fuck… hard” Si un persona ku bo ta interesá den dje pa un relashon bisa bo algu asina, lo bo drenta relashon kuné? (No pensa riba BDSM, djis pensa riba “wild sex”.)
20 (56%) definitivamente lo bai guera ku un persona asina,
16 (44%) lo no bai guera ku un persona asina. Entre nan un respondente maskulino ku tabata tin 26 pareha seksual den su bida.
Esaki tabata e enkuesta. Kisas awor bo tin un indikashon unda abo ta pará. Mi ta sinti si ku aki aya tin algun mentira, un par’i tirament’i pará etc, pero ya, ta asina ta hende.
Ami en todo kaso ta sinti mi bon despues di e enkuesta, pasó ami tabata tin solamente un pareha seksual hinter mi bida, pero pa un motibu òf otro e úniko persona ei ku mi a yeg’i sèks kuné tòg ta yama mi “puto” tur dia djis pasó m’a kòrta su orea ku su ruman, su amiga, su bisiña, su kolega, su prima, su tanta, su mama, su doño di trabou ku por sierto a hasi e kos hinter un drama, plùs su abogado ku el a kontratá pa atendé ku nos divorsio.
(E último parti ei mas ku klaro no ta bèrdat. Hende drechi mi ta :D)
[Danki pa “like i “share”. Mi ta apresiá mashá. Sinti bo liber pa laga bo komentario atras.]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]
More from my site
Leave a Reply
You must be logged in to post a comment.


text: Riba djabièrnè 17 di desèmber Fundashon Aliansa Pro Evangelisashon pa Mucha (APEM) a risibí donashon di un generator, opsekio di Agentschap Telecom (AT). APEM ta organisá kampamentu pa mucha i hóben durante fakansi di skol. Te ku awor tabata hür generator i ku e sèn ku ta spar awor e organisashon por organisá mas aktividat pa e mucha- i hóbennan na Boneiru. Riba e potrèt por mira di robes pa drechi: Nelsen Crestian (SSO-CN), Armandus Daal (Inspektor AT). Jennifer Silberie -Henriquez (miembro di direktiva APEM) i Heinrich Scherptong (SSO-CN)


text:
WILLEMSTAD — ?Djasabra mainta un total di 28 coach lokal a pasa e kurso di Major League Baseball, Coach Development Program ku éksito. Baseball di Kòrsou ta riku na 28 coach ku awor por bai kompartí nan eksperensia i nan konosementu nobo ku nan kolega coachnan di nan respektivo organisashonnan i naturalmente ku e propio hóben peloteronan.
Durante e akto di seremonia algun di nos coachnan i tambe e representantenan di MLB a hiba palabra ku diskurso elokuente i asta na algun momentu emoshonal. E liña kòrá ku a kore durante henter e seremonia aki ta e apresio ku kada grupo tabatin pa otro. Tantu e studiantenan (coach nan lokal) komo e instruktornan di MLB tabatin hopi palabra di elogio pa otro.
Sin duda e 28 coachnan lokal ku a partisipá na e programa aki, ouspisiá pa Curaçao Baseball Development Foundation den koperashon ku MLB, a saka kara di beisbòl di Kòrsou. Esaki lo bai habri oportunidatnan i tambe inisiativanan nobo tantu di parti e propio coachnan pero tambe CBDF i MLB.?Tur e 28 coachnan ku a inisiá e programa a bin finalisá esaki tambe i mester duna nan krédito pa esaki pa nan keda ocho dia na hotèl i sakrifiká famia, kas, trabou i tambe vèlt.
Major League Baseball ta sigui kere den Kòrsou i a demonstrá esaki atrobe invitado dos hóben prospekto pa partisipá na un showcase pa hungadónan eligibel na Panama e siman aki. Na mes momentu MLB a manda un karta di invitashon pa CBDF, pa wak si tin interes di coachnan lokal pa por biaha pa Sto. Domingo i keda máksimo un luna òf mínimo dos siman den un kampamentu di un organisashon di Liga Grandi. Coachnan ku ta interesá por tuma kontakto ku kualke miembro di CBDF. Riba tèrmino largu MLB tin algun plan sumamente interesante den tapara pa beisbòl di Kòrsou. E alegria i entusiasmo ku a reina djasabra na Holiday Beach Hotel i ambiente di kolegialidat por ta un paso pa un futuro nobo pa e deporte aki. Henry Rodriquez e hefe di MLB a finalisá su diskurso usando un frase di Socrates ku ta pas den e konteksto aki masha bon, “e sekreto di kambio ta pa enfoká tur bo energia no pa bringa lo pasado pero konstruí riba futuro.”


text:
“Ami ta stima Aruba” “Ta e hendenan ta e problema” ta exprecionan cu bo ta skucha.
Hopi di nos ta cana bati riba nos pecho cu nos ta stima Aruba y ta agradecido pa e oportunidad cu Aruba a duna nos. Sea ta Arubiano of Arubiano nobo cu a haci Aruba su cas, of un turista bisitando nos isla.
Bo ta corda con limpi Aruba tabata ta, tur caminda cu bo core, Aruba ta limpi. A crea programanan di Turismo pa apoya nos isla, nos Turismo, decadanan atras. Kita of pone, e Pandemia a laga bo realisa con importante ta pa bo cas, pa bo cura, pa bo bario y bo pais ta limpi sino nada bon ta flui.
Ora bo cana den caya y bo mira sushi cu otro a laga atras of biento a hiba te caminda bo ta, y bo ta pasa lage y sigi bai..ta bisa hopi di nos como hende. Cana rond di bo cas, bisti bo handschoen y piki sushi tira afo.
Nos ta respeta leynan, duna ehempel na esaki tambe, corta mata cu ta sali di bo cura, cu por stroba e peaton of auto cu ta pasa. Antes nos tabata yuda otro den weekend haci tereno limpi cu tractor maske ta di bisiña of amistad, pasobra un tereno limpi bandi cas of kita auto of sushi di tereno kiermen prosperidad pa un y tur.
E responsabilidad ta di cada un di nos. Stima bo isla kiermen stima su hendenan, bo bisiña, enves di sali ta zundra, puntra bo mes kiko bo por haci pa yuda e situashon drecha. Respeta bo bisiña y durante aña laga bo orguyo di color politico un banda y conbibi manera ruman.
Ora bo mira sushi den mata pega dilanti bo cas, bo ta piki esaki benta esaki afo pa bo por sinti orguyoso pa bo mes di a haci un gesto bon pasobra abo SI ta stima bo isla?
Bo ta corda con antes e piscadonan tabata bini hunto pa haci Aruba su lama limpi, kita zeewier di laman y haci parti limpi pa hende por landa. E zeewier aki tabata wordo laba, procesa y reusa den otro productonan.
Bo ta corda ora cu bo ta core rond di Aruba, tur cas ta nechi manteni y camindanan cu tin mata ta stroba, nos hendenan mes tabata atende y no warda riba Gobierno pa tuma accion?
Bo ta realisa cu mientras nos laga placa domina nos pensamentonan, nos manera di biba, nos ta depende di esaki. Nos a lubida cu intercambio di servicio tambe ta un manera pa sobrevivi na momento cu nos no tin e cen necesario pa haci esaki. Hopi di nos tine dificil, pero no kita e atencion di loke ta importante, loke nos merece ta libertad financiero.
Bo ta realisa cu si nos bini hunto, nos por logra hopi? Lanta Ariba y cuminsa yuda bo prohimo.
Bo sa combersa cu bo bisiña ultimo dianan aki? Corda cu combersacion cu bo ta hiba cu bo bisiña tambe ta politica, pero den un nivel diferente cu nos gobernantenan. Ta mesun hende nos ta y semper lo keda.
Green Movement- “Biba Consciente den nos Medio Ambiente”


text: E siman aki Minister Xiomara Maduro a ricibi e buki “Maternidad, di soño pa realidad” fo’i man di e artista sr. Gustave Nouel – Croes y sr. Ramon Todd Dandaré. Maternidad ta un bunita buki cu ta ilustra e milager di bida y e topico universal di maternidad. Den e buki e modelo sra. Zuleika Coffie ta expresa su sentimentonan den e proceso di maternidad den forma di poesia cu ta keda ilustra magicamente pa e artista local y internacional Gustave Nouel. Minister Maduro ta gradici sr. Ramon Todd Dandaré y tur otro corector cu a percura pa e momento magico aki den bida di un hende muhe por a keda expresa den 4 idioma, Papiamento, Hulandes, Ingles y Spaño.


text:
Medida ta inevitable
E rueda di prensa cu CAft a tene ayera tabata realmente pa confirma nada otro cu loke tabata conoci caba: Aruba ta den problema financiero serio, y ta na e gobierno di turno pa asumi responsabilidad. Cu esey ta keda bon cla tambe ken ta e causante di tur esaki, cu ta e gabinete cu a baha na november, purbando te dia di awe pa gaƱa hende cu nan a bay laga tur cos na orden. Claro cu e fielnan di e partido awe den oposicion lo sigui kere esey, pero fuera di nan ta dificil pa un persona normal kere cu entre 18 di novemeber pa awe, e tres partidonan di coalicion a conspira pa crea un debe cu e dia anterior no tabatāey.
Pero enfin, nos tin otro gobierno y nan mester lora manga y haci e trabao. Y no ta bay ta facil. Manera CAft a indica, segun e ley di supervision financiero, Aruba mester no solamente enfrenta e deficit gigantesco cu ta drumi warda nos pa 2018, pero lo mester compensa tambe e deficit extra di 2017 cu ta surpasa e deficit permisible di 0,5%, den e mesun presupuesto di 2018 ey. Esey ta imposible, y gobierno nobo, consciente di esaki, a delibera caba cu prome ministro Rutte pa crea mas espacio pa por trece nos situacion financiero riba e caminda indica, cu e aƱa aki lo a yega na un surplus di 0,5% di GDP (alrededor di Afl. 25 miyon).
Awor, con nos mester interpreta e mensahe di CAft, cu ta zona poco diferente di loke nos a tende di e encuentro di nos prome ministro cu Rutte? Pa nos, CAft na e momento aki ta bisa exactamente con e asunto ta, basa riba e stipulacionnan di e ley di supervision. Y ora no por cumpli cu e norma, normalmente nan ta propone un āaanwijzingā di gobierno di Reino pa haci e adaptacionnan necesario den presupuesto 2018, pa por cumpli cu e norma. Bo no por bay corta mas di Af. 200 miyon den un solo presupuesto, y un instruccion di Reino pa corta gasto di e magnitud aki lo ta draconico y contraproductivo, pasobra esey lo caba di debilita e consumo interno (poder di compra), loke lo tin su efecto pa comercio y finalmente pa caha di gobierno tambe. Ta mas cu obvio cu mester diseƱa un ruta nobo pa yega na e situacion unda nos mester tabata na 2018, si tur cos a cana normal, pero algun tempo despues. Ki aƱa esey por ta, ta depende di entre otro e situacion economico, di cual CAft tambe ta nota cu e perspectivanan no ta asina faborable. Pero ta necesario pa haci mas tanto posible dentro di presupuesto di 2018 caba. Lo no ta aceptable pa pusha e asunto manda pa futuro; tin cos cu mester sucede y ta implica medida.
CAft tambe ta constata cu no por spera mucho di e rehabilitacion di e refineria. Y aunke nan ta mustra riba e necesidad pa gobierno indica e ruta pa yega na un economia creciente, papia ta resulta facil. No mester lubida cu nos tin sigur dos decada ta papia di diversifica economia, pero te awe nos no a yega mas leu cu promove e reapertura di e refineria obsoleto. Nos por sigui kere e cuentonan fofo cu nos ta haya di e actornan principal, cu no yama Citgo, sino Pdvsa y tras di nan gobierno di Venezuela? Lo ta bon pa nos tuma na cuenta e preocupacionnan di gobierno di nos isla ruman, cu tin miedo cu Pdvsa lo no por ni cumpli te na 2019 cu e contract actual y lo termina nan operacion e aƱa aki. Na e momento aki, apesar cu Venezuela mester di e combustible produci na CuraƧao, nan por abastece e refineria solamente cu crudo pa 30% di su capacidad di procesamento. Kico ta spera di nan? Si e regimen criminal aki ta di cay, laga nan cay nan so.
Esey ta trece nos riba kico si nos por haci. Cuida turismo todo por todo ta un no-brainer. Pero nos por amplia den otro direccion. Ya ta bay haci 10 aƱa cu nos a haya algun recomendacion di un division di Banco Mundial pa bay den turismo medico y pa bay den educacion halto specialisa, cu ta atende un publico estudiantil di exterior. Concretamente nos ta papiando aki di e universidadnan medico, por ehemplo, cu ta trece tanto studiante como docente na nos isla, cu ta contribui na nos economia, sin haci daƱo na nos infrastructura. Pa fomenta turismo medico lo mester bin un cambio den manera di pensa di cierto circulo den nos mundo medico cu ta kere cu ser un filial Hulandes den tur cos ta e unico manera pa progresa.
Y, si finalmente nos ta yega na e conclusion cu e refineria ta pertenece na pasado, ban saca for di cashi e plannan cu a surgi aƱas atras caba, cu e alternativanan di desaroyo pa San Nicolas, si no tin refineria mas. Ta mas di cinco aƱa pasa cu gobierno anterior a ridiculisa loke Camara di Comercio a propone pa desaroya San Nicolas. Y awor, unda nos ta para? Ta tempo pa cambio.


text:
Comentario di Deporte: 8 aña pasa Futbol di Aruba conoce un persona cu a presenta su mes como e cambio cu futbol tawata warda. E tempo ey Richard Dijkhoff a core un campaña cu ayudo di algun dirigentenan di un club di unda e ta bin como miembro, cu duna un voto lo bin cambio den futbol.
Segun Dijkhoff esnan cu t’ey e tempo ey tawata manera dinosaurio y cu tur ta corupto. Asina Sr Dijkhoff a yama e tempo ey e bestuur den tur entrevista. Y cu futbol mester un innovacion den digitalisacion, wel a dura 8 aña pa logra digitalisa AVB, a dura 8 aña pa hiba un plan di woman futbol pa Fifa cu Concacaf, pa djies saca un portret, a dura 8 aña cu awo tin solucion pa tur problema den futbol, a dura 8 aña cu diripiente awo tin placa pa yuda tur club.
Tin club cu e ta priminti 20 mil florin y otro e ta priminti 50 mil florin pa asina haña voto. Richard Dijkhoff no a drecha nada den futbol, 8 aña lagro ta paga dineral na rapport cu plan cu viahamento, gasta placa di futbol cu por a yuda clubnan. Ora aña di eleccion pa presidente tur dia ta bira manera politico cu kier keda den stoel paso stoel ta dushi. Na Radio top 95 Richard a gaña den aire cerca Edmond Croes cu e ta traha como boluntario, mientras cu e ta wordo paga y ta gosa di hopi privilegio cu auto y gasoline paga cu plaka di futbol.
Ta biaha pa exterior cobrando AVB placa, AVB ta paga tur gasto y niun momento ta duna cuenta. Riba dje ta duna amigo den media contractnan lucrativo, pa amigo biba lekker riba lomba di futbol di Aruba. Pa futbol mes nada. Richard Dijkhoff ta sinti’e asina superior, cu e no ta respeta regla y ta purba di stop tur control cu por tin riba dje. Pa sina e por sigui djodjo. Tambe tur hende por corda con na 2017 Richard Dijkhoff a bisa e club nan cu Concacaf a duna ok pe duna clubnan cu tin tur division haña 20 mil dollar pa aña. Te awe e club nan ta warda riba Richard Dijkhoff paso asina ta su manera di busca voto. Cu gañamento y despues cu vota pe tur hende lo mire bek banda di veld 4 aña despues ora di eleccion. Basta cu abuso, basta cu mal gasta placa di Futbol, clubnan y dirigentenan basta cu vota pa promesa falso. Ta ora pa Futbol haña cambio di berdad Dia .21 Juli duna AVB y Futbol un otro direccion


text:
SVb su Departamento di Pensioen ta introduci un servicio nobo pa su clientenan
SVb autonomo celebrando 30 Aña y ta keda inova su servicio.
Diahuebs mainta Director di SVb Aruba ir. Edwin Jacobs y hefe di Departamento di Pensioen Luis Tromp durante di un conferencia di prensa a presenta e servicio nobo “MiPensioen”. SVb den su afan pa mehora su servicio na su clientela, “e pensionado” continuamente ta inova su sistemanan y servicionan. Aña pasa a introduci riba e website di SVb e calculador di pensioen den cual e pensionado por calcula e suma aproxima di su pensioen di biehes esta e AOV.
Awor ta introduci otro servcio den cual e cliente por haci uzo di servicionan di SVb online. SVb ta introduci un portal di internet cu ta haci posibel pa print algun documento y manda e-mail na e Departamento di Pensioen. Na e momento aki por print e “jaaropgaaf”, “inkomensverklaring”, “herziening mutatie” y un “toelichting” di AOV. Den futuro lo ta posibel pa print otro documentonan y tambe haci registracion y peticion pa revision mediante e portal.
Pa por drenta e portal e pensionado mester crea un password. Como nomber di usuario mester tin un e-mailadres. E pensionado su number di AOV/ AWW, e e-mailadres y e fecha di nacimento hunto, ta haci e pensionado usuario di e portal di internet di e Departamento di Pensioen di SVb Aruba. E portal di internet ta alcansabel via www.svbaruba.org. Bou di menu pensionado mester kies “MiPensioen”.
Den e proximo dianan pensionadonan lo ricibi un carta na cas cu informacion con pa bira usuario di e servicio nobo aki “MiPensioen”. Como servicio adicional, na oficina di Pensioen den Vondellaan, a instala computer specialmente pa e pensionado por registra y tambe haya splicacion personalmente di e servicio nobo aki. Sinembargo pa nos clientenan cu no tin computer na nan disposicion nos oficinanan lo keda duna e servicio manera semper. Un recordatorio ta cu riba diaranson merdia nos oficina na Vondellaan ta sera parti merdia y na San Nicolas henter dia.
Un partner esencial sigur den e caminda di inovacion aki ta ITP Caribbean kende ta y a brinda Departamento di Pensioen e sosten tecnoligico pa e introduccion di “MiPensioen”.
Banco di Seguro Social di Aruba su meta ta pa keda inova y haci cambio den su sistemanan pa asina sirbi su pensionadonan rond mundo mas miho posibel.


text:
WILLEMSTAD — Dilanti di un Stadion Ergilio Hato yena ku fanátiko e selekshon di Kòrsou a empatá na sero gol ku Cuba. Esaki tabata e promé partido di dos den e di dos buèlta di e eliminatorio pa mundial Rusia 2018. E partido desisivo di e buèlta aki lo bira djadumingu awor den e di dos partido na Cuba.
Segun Etienne Siliee e selekshon di Kòrsou tin kos di drecha promé ku e partido di djadumingu. E selekshon lokal a mantené poseshon durante henter e partido. Sin embargo e selekshon no a logra konvertí esaki den gol.
Pasenan na algun okashon tabata falta presishon i te na ora ku e presishon tabata tei e reseptor di e pase tabata pèrdè kontrol di e bala. Apesar di esaki e selekshon di Kòrsou a haña algun oportunidat pa anotá pero esaki a keda rechasá pa e kiper Cubano i na otro okashon pa e lata.
Djadumingu 14 di yüni na stadion Pedro Marrero na Cuba lo tin e partido desisivo pa e dos selekshon nan aki. Pa Kòrsou sea e gana na Cuba of logra un empate di mas di sero gol ta sufisiente pa pasa pa siguiente buèlta.


text:
Pregunta i kontesta - Ekonomia i klima
27 Pregunta i kontestanan tokante Ekonomia i klima
- Tin un plan di frekuensia pa Hulanda Karibense?
- Ta bini call signs nobo pa Hulanda Karibense?
- Ken ta otorgá e frekuensianan marítimo i ken ta tene supervishon riba esaki?
- E normanan di EU (R&TTE EN EMC) ta aplikabel den Hulanda Karibense?
- Ken ta otorgá number
- E kódigo internashonal pa Antia Hulandes ta keda mantené
- E otro numbernan (number di retd i number di abonado) ta keda meskos?
- Kua number di alarma ta aplikabel?
- E tarifanan pa outorisashon i konseshon ta kambia?
- Ken ta kobra e tarifanan?
- E Lei interkambio di informashon retnan ilegal ta drenta na vigor den Hulanda Karibense?
- Kon mi ta registrá mi marka?
- Kiko ta pasa ku mi derecho di marka bieu pa Antia Hulandes?
- Kon mi ta haña un derecho di marka pa e mesun área manera anteriormente Antia Hulandes òf pa e paisnan den e Reino Hulandes?
- Mi a establesé un derecho di marka antiano kaba, promé ku 10 di òktober 2010. E registrashon di marka ei ta konta outomátikamente pa Hulanda Karibense (Boneiru, Sint Eustatius i Saba) tambe?
- Unda mi por akudí ku preguntanan tokante e derecho di marka?
- Un hende nasé den Antia tambe mester di un pèrmit di establesimentu?
- Ta hasi diferensia si un kompania lo wòrdu di start komo empresa unipersonal òf komo NV òf BV (òf un otro forma hurídiko)?
- Kon e dunadó di pèrmit ta evaluá si ta eksistí bastante abilidatnan general pa dirigí un kompania?
- Kon e dunadó di pèrmit ta evaluá si tin sufisiente medionan finansiero ku rasonabelmente ta nesesario pa kuminsá un kompania manera esun pa kua ta pidi e pèrmit.
- E dunadó di pèrmit mester gewoon aseptá tur kos ku e petishonario bisa? Por ehèmpel si e petishonario ke kuminsá un hotèl ku 20 kamber i ta indiká ku un invershon di 5000 dòler ta sufisiente pa esei?
- Te na ki medida un rechaso di un petishon mester wòrdu motivá?
- Kon un petishonario por apelá un rechaso di su petishon?
- Un pèrmit di establesimentu ta duna e derecho pa establesé tur kaminda riba e isla?
- E pèrmit di establesimentu ta duna e petishonario òf su personal e derecho pa establesé su/nan mes komo persona riba e isla?
- Un pèrmit ku a wòrdu otorgá, ta kaduká si esaki no wòrdu usá durante di un sierto tempu i en kaso ku si, kon largu e tèrmino ei ta?
- Laga bisa, ku un petishon ta wòrdu hasí pa establesimentu di un sierto kompania – tuma por ehèmpel un tienda di souvenir – kaminda tin hopi kompania den e mesun sektor ei kaba ku kada un ta hasi muchu tiki benta pa yega na un entrada desente. E ora ei e dunadó di pèrmit mester por wanta e establesimentu di un mas kompania asina tòg?